url: =Piang lui, Piang thak leh Piang khial ~ Tual Khan Suan :: ZOMI DAILY\nposted on 12 July 2017 at 8:29 am Lomkholna: Article, Biakna, Tualkhansuan\nThu masa – Hih lai sungah biakna thu ka cih ciangin Zomi a tamzawte biakna a hi, Christian biakna gen ka hih manin i gamsungah Christian hong tun pan i upna, sandan leh paiziate a gen nuam ka hihi. Christian biakna i gam-ah hong tun mahun in, i pu leh pate kithoihna, biakna leh sandante a kisapna munte bek ah i tak lang ding hi. Tu hun laitak a i gam a om biakna tuamtuam a hi, Buddhism, Islam leh Laipian biaknate bulphuh in lai gelh hilo ka hih manin tua biaknate tawh kituaklo thu a om leh zong theihsiamna i kingen hi.\nChristian biakna sung mahmah ah zong tangthu kicingin kigen zolo ding a hih manin leh pawlpi khatpeuh, mimal sandan khatpeuh a bukim in kisut zolo ding-a, upzia sanzia kibatlohna a om leh zong ki maisak ni. Mimal muhna bek bulphuh a kigelh hi a, pawlpi khat i upna laigil kibulphuh hilo hi. Christian biakna sungah thu upna, sandan leh a nungta Pasian maipha zonnate a hunhun in kikhek toto a hihna thu i taklat nopna le i gen nop bulpi hi zaw hi.\nChristian upna i san cil lai hun a Zomite nuntakzia\nMangkang gamkek kumpi in leitung thu vaitawh thuneihna khangkhan in i tenna Zogam hong uk hun takciangin leitung ki-ukna bek hilo in a mau upna thu, a nungta Pasian thu upna (Christianity) hong pua lut uhhi. Leitung thahatna tawh a sikna ciangciang uah, Pasian thu hilh ding sangmangte (Missionaries) hong tohpih pahpah uhhi. Zogam zong Mangkang gamkekte ukna nuai ah i om khit tak ciangin Pasian thupuak ding sangmangte hong tung pah uhhi.\nTua hun laitak in Zomite in biakna kician taktak neilo i hih manin Pasian thupen minam dangte tawh tehkak in san hamsa i sa kei hi. (Biakna kician taktak neilo ka cihna a hangin, Zomite pen pu-sa pa-sa le ngeina tawh dawi thoihna bek a nei hihang a, dawite khut sung pan suahtakna ding (or) hong honkhia thei ding biakna neilo hihang. Dawite i lungkim sak leh bek hong bawlsia lo ding uh hi cih upna tawh dawi a thoih minam i hihi.)\nTua hunlai in i Zomite i khotang nuntakzia (social life) a hi, gualnopna, dahna leh vai khat peuhpeuh ah zu le sa tawh kipelh theilo minam i hihi. Zu leh sa pen nupi, papi leh mi khempeuh in ne in, dawn lel hi. Siatna bangin kimu lo a, lawm le gual kikholhna, zin le leng dona in kinei hi. Innsung vai, tanau sungvai khatpeuh ah zu leh sa ki ne, kidawn a, khuasung vai khatpeuh ah zu leh sa kihawm den hi. Mi khempeuh i zat kim a hih manin zu leh sa tawh kidiahna pen mihingte mawhna in kimu lo hi. Zu kham sa kham a omna pen mawhna leh khialhna in ki mulo in ki-itna lahna, gual tung tuanna bangin ki mu zaw hi.\nGal-aih, sa aih, tang le mim aih hun a hizongin, gualnopna bawl hun leh dahna kahna hunte-ah Zomite in lamsaina tawh zu le sa na zangin hun na bawl uhhi. A gualnopna leh gual tungtuanna lahna in lam in diang uhhi. A lungdam mite lungdam pihna lahna, a dahmite dahpihna lahna in lamna dianna na nei uhhi. Lungnopna, gualzawhna hun ah lam dan leh lam zia a tuam in na nei uha, a min zong ” tong a hi kei leh aii” ci’n na min vawh uhhi. Dahna leh lunglen hun a lamdan /tawndan a tuam in na nei leuleu uh a, a min zong ” silap/ minsialna” ci’n na min vawh uhhi.\nTua zia le tongte pen tuhun ciangin Zo ngeina hong suak a, biakna tawh kizom khalo bangin kikoih theita hi. A hizongin i biakna leh biakpiak zia hong kikhek toh hangin i ngeina leh paizia pawlkhat pen kinu sia thei taktak lo a, a zatdan namtuam (different forms) in kizang to suak tuak hi. (Gentehna in zu le sa tawh i kidiah hun lai in pu/pi zukholhna, mo ki pina munte ah zu takpi mah tawh vai kihawm a tu hunciangin zu zang nawnlo in niangtui leh moh tawh kikhek khek ta hi. Pu/pi zu kholh pen a kizang to suak veve hi.)\nNgeina khat nei a, a nungta sa Zomi te sungah biakna dang khat a hi Christian biakna hong tun tak ciangin biakna thak a sang mite leh a sanglo mite kikal ah kilamna na khat teitei a om ding kisam hi. Kilamna om kei leh a lui leh a thak pen a kibangden suak ding a hih manin Sangmang masate in zong Christian biakna a um mite nuntak zia ding (or) khotang nuntakna (social life) ding pen a omsa a lui lak pan in khenkhiat uh sak uhhi.\nTua a hih manin Sangmang masate thuhilhna a sang thei a Christian biakna a um mite pen: 1) zu le sa tawh kidiahna pan pusuak ding/ zu le sa nekna tawp san ding, 2) Tong leh aihna leh silap minsialna te tawp san ding cih bangin Christian a umlo mite tawh kilamdan ding na gel uhhi. Tua bang mite pen ngeina lui leh biakna lui panin a piangthak masate ahih manun, tua hun lai pau in “Tapidaw” te na kici uhhi. Thu um mite leh thu um lo mite (or) Christian upna a zui leh a zuilo mite kilam danna ding deihna masa pen a hihi.\nLaisingtho sungah Sawltak Paul in Korinth pawlpi te tungah a thuhilhna om bangin thu um leh thu umlo pen kibang theilo ding cih bulphuna khat zong a hihi. (2 Korin 6:16). Lamkhat pan in gen leng piangthak mite pen a piangthak lo mite bangin nungta lo ding, a piang thaklo mite tawh hakkol pua khawmlo ding cihna a hihi. Kilam danna om kei leh “buh kung leh taham kung” kikhen tel theilo ding cihna hi a, nuntakna kikhelna lahna a hihi.\nTua hangin Christian biakna a sang masa ” Tapidaw” te pen u leh nau sung, khua sung a ngeina banga kizang zu leh sa tawh kidiah theih nawnlo a hih manin sanggam melmak bangin mite’n na koih ngei uhhi. Nopna dahna a kizang ngeinate tawh kipelh ta uh a hih manin mite muhna ah daipam mi tanlawh uhhi.\nChriatian biakna sung pan mah ki lamdanna\nI gam-ah Sangmang masa te’n “Piangthak leh Pianglui-(Tapidaw leh Tapidaw a hilo mite)” kilamna a om kul hi, cih siksan in hong pattahna uh a hih manin Christian upna a zui Zomite sungah zong hih thu mah meilet leh paipih in kinei hi. Zomi sung pan a piang Christian thuhilh Sia (preacher) zong kibehlap semsem a, Sangmang masate hong hilh khit zawhloh thu hoih tampi ki mu khia toto hi.\nTapidaw mite nuntak zia ding leh biak piakzia ding a kilawm zaw, a hoih zaw tampi ki mu khia toto hi. Tapidaw a suak khin sa vive sung pan in zong a um zaw, a piangthak zaw ding utna lungsim hong kitawh toto hi. Tapidaw (Thu um mi) khat na hih leh mi dangte tawh kibang lo ding, (midangte a tut leh nang na ding kul hi) cih bangin kihilhna hong lian semsem hi.\nTapidaw masate in Pasian sungah pianthakna a ngah khit ciang un, Zo ngeina luite nusia in nuntakna thak tawh nuntak ding a khensat khin mite a hi uhi. A hi zongin Tapidaw a suak khinsa mite nuntakzia, biakpiak zia pen paidan ngeina hi, (Mosi thukham bang hi) Pasian upna tawh hilo hi cih bangin thuhilhna hong thahat mahmah hi. Thu um mite pen thu umlo mite tawh kilam danna nei ding cih Sangmang masate hong pattah thuguipi mah a kizui suaksuak a hihi.\nChristian biakna hong tun cil lai a i khotang nuntakna zia (social life) leh Pasian thu i san khit i khotang nuntakzia kibang nawnlo hi mah leh thu um thak mite in kilamdanna khat a bawl ding pen paidan khat mah in kizui suak hi. Tapidaw masate in zu leh sa tawh kidiah nawnlo, Pasian deihna bangin a nungta sa mite a hih manin ( Pasian sungah pianthakna a ngah manin nuntakna kikhel sa mite), thu hilhsia thakte a dingin biakpiak zia leh paizia tuampi khat tawh pailoh pha mawh hi. (Leitung ah zong ideology thak in mun a ngahna dingin ideology lui pen i langdo leh a hoihlohna gen kul hamtang hi).\nTua a hihmanin thuhilh sia thakte in zong Tapidawte biak piakzia luite a hoih lohna a gen loh pha mawh a, a langpan uh a kul a hihi. Tua hangin Sangmang masate thuhilhna pan Pasian thu a um, a sang leh a nuntak pih mite pen “piangluite” cih min vawh uh a, paizia thak a zuite pen ” piakthakte” cih min kivawh hi. Mikhempeuh in a lui sangin a thak kideih zaw hi cih ngimna zong a hi kawmkawm hi. Topa Zeisu honpa leh gumpa in sang a, Jesu nung zuihna ah a mau pumpi nuntakna tawh Pasian deih bang a nungta mite pen thukham zuihna leh gum khiatna ngahlo bangin kona ciang dong om ngei hi. Gupkhiatna thu a za khin leh a nuntak pih mite pen thukham sungah kidaih cip mite cih min vawhna uhhi.\nNgeina, paidan leh ngaihsutna lui panin a thak ah i pai sawm takteh, “a lui leh a thak pen ki tattuah (crash)” den mah a hihi. Tua banah a lui pen a thak tawh laih zawhna dingin a lui hoihlohna te pulak ding a ngeina mah a hihi. A lui hoih lohna i pulak zawh zahzah, a thak pen mite in a sang thei ding hi bek hi. A langkhat lam panin en kik leng mite in a thak pen kisang thei pah lo in, kona tawh kigen thei hi. Ngeina, paidah leh ngaihsutna lui pan in a thak pen san hamsa kisa mahmah a hih manin pawlkhat in siatna bawl mite leh paikhialhna ci in langpan uhhi. A taktak in bel a lui khempeuh zong sia kimlo a, a thak khempeuh zong hoih pen leh khantohna hi kim tuan lo hi.\nLawki (thu-umlo) mite leh Tapidaw ( thu-um mite) sungah kilamdanna a om ding pen a thupi leh a kisam pen a hih manin Pasian thu gen masate in tua bangin ngeina, paidan luite nusia in na tuam om zo uhhi. Jesu nungzui mite pen a zuilo mite tawh kilamdanna, kibat lohna nei ding cih hi pipen hi. A nungta Pasian thu i zuih zawh kum zabi lang ( half century) a hong val takteh, Pasian um vive kisuak a hih manin Pasian thu zalo leh Pasian thu sungah kibual lo mi tawm ta hi.\nMi khempeuh pen i nuntak zia kibang kim ta a hih manin Lawki leh Tapidaw kilamdan na dingin, a kikhen theihna hong tawm mahmah ta hi. ( Mi a tamzaw Tapidaw hi ta a hih manin Lawki hun lai a kizang kithoihna leh zu le sa te kinu sia vek ta a hih manin ki tuam muhna ding mun tawmta hi). Hun khat lai a, a thak suah mahmah ( Lawki pan Tapidaw i suah cil lai a) biak piakzia zong ngeina pai leh paidan lui hong suak ta hi.\nMihingte lungsim ah “gual tungtuan” utna nei den i hih bangin, ” Tapidaw sung mahmah ah zong kilamdanna, tungtuan tuamna” leh mite tawh kibatloh deuhna khat a om ding pen Tapidaw ( Thu-ummi) te sungah hong thahat mahmah hi. Tua a hihman in a nungta Pasian maipha i zonna i etkik ciangin, Lawki pan Tapidaw suahcil lai hunin nipi ni ( Sunday) na tang uh a, biak piakna na nei uhhi. Lawki leh Tapidaw te kilamdanna khat a hihi. Tapidaw vive i suah khit tak ciangin dai dide a biak piakna pen khut beng, khuangtumna leh a ging thei tuamtuam tawh biakpiakna neihna tawh kilamna khat kibawl kik hi.\nTua pan in lamna dianna tawh kizom to suak hi. Lamna dianna pan in tuhun ciangin kilum khukna, kipum peina cih bangin biakpiak zia a kilam dang theithei dingin kibawl toto hi. Hihte khempeuh pen mihingte lungsim pan a kipan ” tungtuan zawkna” ut man hi a, ” thu umlo mite sungah kei thu um mi hi ing; thu-ummi dangte sangin kei pen a um zaw hi ing”, cih lah khiat utna pan vive a hihi. A tom in cileng, ” kilam danna” khat teitei neih ding utna lungsim a hihi.\nChristian biakna leh upna sung pan piankhialhna\nMi pawlkhatte a dingin piangkhial cih kammal i kizak ciangin ” kammal khum” hilo a hih manin zak nop hetlo ding hi. A hizongin mimal ko bawlna hilo a, paidan ngeina leh sandan up dante a gen ut ka hih manin kisuanna ka omlo hi. Christian biakna pen upna bulphuh biakna a hih manin upna kip mahmah thupi pen hi. Tua upna pen mite gen a sanna ciang bek tawh theihna hilo ding a, mimal mahmah in kimai tuahna (experience) neih ngiat ding kisam a hihi. Theihna pan in upna piang a, upna pan in mimal mahmah in kimai tuahna ( experience) kingah a hihi.\nTua a hih manin mimal mahmah a upna leh Jesu tawh kituah khakna taktak omlo pi a Tapidaw ( thu-um mite) banga nuntak sawmna pen hamsa mahmah a, zong a mawkna pi a hihi. Tapidaw te khekhap i zui a, Nipi ni ( Sunday) ni tangin, i kikhawm phial zongin Jesu upna leh mimal tawh kituahkhakna i neih kei leh Thu-um mite paidan, ngeina ( thukham) te a zuizui i hihi. Tua ban-ah Thu-ummite paidan ngeinnate a hi, tui phumna leh nekkhawm nekna te i zang zongin Pasian upna neilo in, Jesu tawh kimai tuahna taktak i neih kei leh piankhialhna khat a hihi.\nKum cin man a Christian ngeina leh paidan kizuih sakna, lawm le gual mite mai ah maizum ding lau man a Christian ngeina leh paidan zuihna leh sihna hun a hanmuan vai ding ciang tawh Christian ngeina leh upan zuihna pen piankhialhna pi khat a hihi. Pasian in mihingte a lungtang a deih a hih manin i upna le muanna a MAH i piak ding a hong ngen a hihi. Thu ummi te zuih dingte zuihna ciang bek tawh Pasian lungkim zolo hi. A kimu thei gamtatna leh luhekna tawh Pasian maipha kingah zolo hi. A MAH tawh ki maituah masa in tua khit teh Pasian tate bang a nuntakna pen hamsa lo leh lampi man a hihi.\nMite muhna ah “Pasian thu-um taktak ei” cih theihna dingin Thu-ummite gamtatna sangin a khengval leh a suk pen a gamtatna zong piankhialhna khat mah hi veve hi. Mite in an ni khat a tan leh ” ken ni thum tang ning” cih bangin lungsim neihna leh dembawlna pen siangtho lo hi. Mi pawlkhatte bangin mimal in Pasian upna leh Jesu tawh kimai tuahna a ngah ma hun in Christian paidan leh ngeina te zuizui khin a hih manin, a mau mahmah in a Pasian tawh a kimai tuah (experience) ciangin a beisa Christian paidan leh ngeina pen Lawki vai cih bangin gensia kha uhhi.\nLeitung ah Pasian mi zat mahmah mite laphuahte, mi tampi pianthakna ding leh Pasian tawh a kimuhna ding a kisa late khong pen “Pasian vai kei/ Pian thak vai kei” ci’n ko dikdek thei mawk uhhi. Tua bek hilo in, tua bang la kisakna a kikhawm mite, tua bang la a sa mite pen Pasian a umlo te zah in koih mawk thei uhhi. Pasian zat late a sa lo nawnlo leh Pasian thu um mite paidan ngeina te a zui utnawnlo mite pen Pasian kiang pan lampialna hi a, piankhialhna taktak khat zong a hihi. Pawlkhatte leuleu in a mau zat bangbang a zang theilo mite pen neu muh in Pasian thu umlo bangin koihna zong piankhialhna khat hi veve hi.\nNgeina lui pan ngeina thak ah, ngaihsutna lui pan ngaihsutna thak ah, biakna lui pan biakna thak ah mihingte a kikhel ciangin a lui le a thak kikal ah kitattuahna (crash) om den hi. A thak pen mite’n kizang zo pah lo thei hi. A thak a zang masate ” ei dan/ngeina hi kei” cih bangin ki gim neih kha hi. Tapidaw masate zong Lawki pan a pianthak tak uh ciangin Zomite’ Zo ngeina/biakna hi kei cih tawh ko siat leh bawlsiat na thuak uhhi.\nA lui (Lawki) te in i ngeina leh biakna kisia dinghi ci’n na langdo uhhi. A hi zongin biakna thak a hoih zawkna a kimuh tohtoh ciangin Zomi a tam zaw in ki zuita hi. Tua bangin Tapidaw sungah zong paidan/ngeina lui pan ngeina thak a kilaih ding ciangin a lui mah hoih zaw a ci om a, a thak mah khantoh huai zaw a ci om te kikal ah kitel khialna tampi om hi. Tuhun ciangin a hoih zaw ding a thakthak tawh kipuah toto in damdam in mi a tamzaw in sang thei ta hi.\nI pu le pa te’n i paunak sungah ” a lui khempeuh sia kimlo a, a thak khempeuh hoih khinlo hi” a cih bangun, i zat ngei sa a lui khempeuh phiat siang vilvel ding leh a thak bek a zang ding cih sandan zong man khinlo hi. Thu um mite paidan leh ngeina pen thu umlo mite’n a zuih hangin thu-umte’n zuih loh ding cih hi hetlo hi. Thu umlo mite’n Pasian phatna la a sak uh pen ” mawhna/khialhna baang hi” ci’n thu um mite’n sak nawnloh ding hilo hi.\nA thak a zui mite in a lui a zang lai mite pen “siatna zui mite” cih bangin min vawh ding zong hi tuanlo hi. A lui a zang mite in zong a thak a zui mite pen ” lam khial hi” cih loh ding ahihi. A lui sungah zong a hoih leh a manpha mahmah tampi a om theih bangin a thak sungah zong a nuam zaw leh a siangtho zaw tampi mah om thei veve hi. Tual Khan Suan\nTheih ding: Hih lai sungah a ki gelh thute in mimal, pawlpi leh paizia, tawnzia khatpeuh ko nopna hilo a, muhna pulakna leh genna bek a hihi. Kua mapeuh in mimal leh pawlpi tawnzia, paizia te dona in hong lak sak kei un: Lai gelh pa\nPrevious: Malaysia, Melaka ah Motorcycle 3 meikang in siacip\nNext: Britain gamsung ah Electric Car khat Charging akibawlna panin meikangtum


timestamp: atn

url: =US White House sungah aguk lutsawm mikhat kiman ~ ZD :: ZOMI DAILY\nposted on 12 March 2017 at 8:37 am Lomkholna: News, Sawltak, USA, World\nFriday nitaklam in White House sungah aguk lutsawm Intruder pasal khat kiman cih CNN pan kiza hi. Tuapa pen anungah Backpack thungkuah khat pua in, White House Complex sungah alutsawm laitak Secret Service Officer te’n mukhia uh ci’n Officials te’n genkhia hi.\nTuapa minpen Jonathan T. Tran kici a, kum 26 aphakhin California aom khat ahihi. Zankim madeuh in White House sungah alutsawm hi a, tuahun laitak in President Donald Trump zong tualaitak in White House sungah omlai cihi.\nWashington Metropolitan Police Department te genna ah tua akimanpa in President tawh lawmta kahi uh, kimuh khopding Appointment kanei uh ci’n Officer khatin amat ciangin genkhia cihi. Asungah bangci honglut nahiam cih akidot ciangin dai kantan in asungah honglut hi ing ci’n genkhia hi.\nWhite House Security CCTV Footage panin aki etkik ciangin White House tawh akizom in aom Treasury Building Courtyard lampan in dai kantan in lut cih kimukhia hi. Dai akantanlian laitak ki theilo himahleh Secret Service Officer khatin adenciang mukhia cihi.\nWhite House pen ki lunghimawh mahmah ahih manin Security Condition pen “Orange” ah akikoih ci a, tuapen patuahhuai mahmah Level khat ahihi ci’n Secret Service te’n genkhia uhhi.\nFriday zanmah in buaina apiankhit ciangin President Trump zong ki zasakpah cihi. Saturday ni in President Trump in Virginia aom Trump National Golf Club ah Reporters tetung agenkhiatna ah Secret Service te ii naseppen kician mahmah hi ci’n pahtawina kammal genkhia hi.\nWhite House sung alutsawmpa Jonathan Tran ii thungkuah Backpack zong hoihtakin X-ray Scan kibawlphot a, tuakhit ciangin Bomb Technicians te’n hemkhia uhhi. Backpack sungah bangmah lauhuai, apuakkhamthei cihte bangmah omlo cihi.\nSecret Service Emergency Response Team te’n hih buaina apiankhit ciangin First Lady’s Garden akipan White House huangsung khempeuh hoihtakin K-9 Dogs kici ui tawh namsak kawikawi in, sitcianna neipah uhhi.\nRelated: President Trump in “Travel Ban” athak letmat thuhna neikik leuleu ~ ZD\nEast Executive Avenue leh East Wing Roadway tezong hoihtak in Extensive Search bawlkawikawi uh a, lunghimawh nading bangmah kimulo hi ci’n Secret Service te’n Statement ah genkhia uhhi. ZD Sawltak #zomidaily\nPrevious: Wirathu pen Kawlgambup sungah thugenkhuan kum 1 kikhakcipta ~ ZD\nNext: Congratulations Pu Hangkhanlian! ~ Go Sawm Khup


url: =Mangpha Pu Thian Za Thang @ Pu Thang Bawk, Kum 71 (Tongseal beh) :: ZOMI DAILY\nposted on 13 January 2018 at 9:14 am Lomkholna: Dahpihna, News, ZIUSA, Zomi\nDahna Pulakna (Condolence Letter) USA gam Virginia State Alexandria Khuapi aa ateng Pu Thian Za Thang, @ Pu Thang Bawk kum (71) in abeisa January 6, 2018 nitak nai 8:48 pm hun in a tenna innphualzangpan damlohna hangtawh mual ong liapsanta cihthu ih zakmanin Zomi Innkuan USA kipawlna in nakpitakin kidahpih, kilainatpih hi.\nPu Thang Bawk te innkuanpen Zogam,Tedim township, Khuasak ah teng uhhi. Zogam a omsung ama nasepngeite ahihleh Thuklai State High School ah laiatpi sawtpi tak sem a, America Sizang Innkuan (ASI) ah zongh Advisor leh SCBC (Siyin-Chin Baptist Church), Maryland ah life time deacon sem ahihmanin papi citak mahmah khat in kiciamteh hi.\nPu Thang Bawk pen USA leitang tunga ong nusia Zomi sanggam laizom khat ahihmanin dahpihna, lainatpihna lahkhiatna in Zomi Innkuan USA kipawlna in Zomi Innkuan DC Area makaite tungtawnin paakkual khat tawh mangpha khakna kinei ding hi.\nIh it mahmah Pu Thang Bawk tawh a nunungpen hunzatkhop ding nipen ong tungding January 13, 2018 (Saturday) ni Jefferson Funeral Chapel, 5755 Castlewellan Drive, Alexandria, VA 22315 ah zingsang 10:00am to11:00am hunsungteng viewing hun hidinga 11:00am to12:00pm kikal hunin Siyin Chin Baptist Church pawlpite makaihna tawh a nunungpen hehnep hunbawlna kinei ding hi. tuakhitciangin Mount Com- fort Cemetery ah vuina kinei suak ding hi.\nPu Thang Bawk ong nusiatna hang aa a dah akap alungleng khuangai a zi atate, pianpih sangggam laizom teng, Tanau meltheih, Khuapih tuipih, beh leh phung, lawm leh gual khempeuh tungah ibiak vaanglian Pasian khasiangtho in a makiangpan a ong pai hehnepna bucing ong piaksak henla, aluang khituite ong nulsakin lungnop tawldamna ong guan kimtek tahen cih Zomi Innkuan USA kipawlna in thu kangen uh hi.\nSecretary of Genvai Zomi Innkuan USA, Inc.\nPrevious: ZAM Thupuak :: 14 Jan 2018 (Kelantan pan hongnusia sanggampa vai)\nNext: Malkual Idol 2018 Zogam, Cikha khua ah March 27 – 30 kibawlding


url: =Makai Leh Muhkholhna. Agelh – Lian Muan Kim - Laibu Saal\nHome > Thuluui/Articles > Makai Leh Muhkholhna. Agelh – Lian Muan Kim\nMakai Leh Muhkholhna. Agelh – Lian Muan Kim\nA nei makaite in\nTuni-a a lunggel uh\nTangtung ding cih\nTheikhol khin uh hi.\nTopa Zeisu in leitung hong kumsukin mawhneite tang dinga sihna hong thuakding leh mihingte mawhna pan hong hotkhiat ding cih a tupna ahih mah bangin a sih ma nangawn in a gualzawh ding mukhol hi (Maku 10:45; Luka 12:50). Singlamteh tung ah: Kizozo hi (Zawhang 29:30), acih kammal in lettamate' zat theih kammal khat hi-a, a khiatna in, a tup, a ngim, a gelgel na khat kizo khinta hi, cihna hi. Lettama khatin sing pawlkhat hong lem tuahtuah a, sabuai hong piang hi. Bang mah a om nai loh laitak maha a ngimna a gelna ahi hi. Tua bang mahin Topa Zeisu in a gualzawh ding a gelna leh a muhkholhna tawh kizui in Singlamteh tung hong sih ban ah a nithum khit ciangin thokik a, gualzawhna ngah takpi hi.\nA sikhinsa Walt Disney pahtawina pawi kibawlna ah thugen dingin a zi kisam hi. Mi khat in: Mrs. Disney aw, na pasal in hi banga amah pahtawina pawi i kham hong mu zen leh utsing, a cih leh Mrs. Disney in: Aman mu khin, cih sanin tukik ziau hi. Tupna ngimna a neite'n a gualzawh ni ding uh zong mukhol khin uh hi. Tua hi-in a gualzawhna a mukhol khinte bek mah mite'n zuihtaak sa uh hi. Tua bang hileh mite'n zong a gualzawh nading uh makai pa tawh kibang in mukhol uh a, makaipa lawp zah mahin lawp uh hi. Rick Warren in: Kipawlna khat ih a lumna (temperature) na theihnop leh makai pa kamsung ah a tehna (thermometer) koih in, ci ngei hi. Makai pa lawp bangmah, a hat bangmah in mipite zong lawpin hatpah uh hi.\nHong sikdo sak a,\nHong thahat sak hi.\nMuhkholhna khat peuhpeuh omlo in lawpna omlo a, lawpna om lo in na kisem zolo hi. Tua ban ah, muhkholhna a omkei leh makai pa lungkia baih a, a kipatsa nasep zolo pi-in tawpsan thei hi.\nNate' thu a theite in maan haipi sungah zusa khat khia uh a, sincip in a mialsak bikbek uh leh tua zusa pen minute 3 valdeuh bek nungta zo hi. Tua khit ciangin zusa khat khia leuleu uh a, munkhat vang sak in khuavak ngah sak uh hi. Tua zusa nai 36 val sung kipekpek mah ta leh suahtak na ding lampi omlo ahih manin si hi. A masa pen sangin a zah 700 valbang sawtvei nungta zaw hi. Banghang hiam cih leh a suahtaak nading lametna a neih hang ahi hi. Ganghingte tuaci ahih leh mihingte, a diakdiak in makaite a ding lametna bangzahta in kisam zawlai ding hiam. Mihingte an lo tawh ni 40, tui lo tawh ni 4 leh huihlo tawh minute 4 kinungta a, ahih hangin lametna muhkolhna lo tawh second 4 bek kinungta hi, kici hi. Tua ahih manin makai pa in muhkholhna a neihloh phamawh hi.\nMuhkholhna banga Kalsuan Kul\nMidangte kam tampau in tawmbek sem tase mah leh tupna ngimna a nei makai pa in kamtawm in na tampi sem hi. Midangte in haksatna a tuah uh ciangin tawp pah tase mah leh ama'n manawt veve hi. Zawnna ngaunate, haina mawlnate, pil loh siam loh nate leh thahat loh nate bekbek en in kineusak, kilungkiat sak ding hi peuhmah lo hi.\nIsrael-te in Canaan gam a lut ding uh ciangin thukan 12-te sawl masa uh hi. Tua thukante sepding pen a mun a mual, a gam a lei, a mite omzia khawlzia tuamtuamte etsim ding leh theihtel ding ahi hi (Gamlakvakna 13). Mawsi in thukante pen Canaan gam tawh kisai thukan ding bek a, a sawl hia, thukante muh dan ngaihsut dan bang hiam cih a dong hi lo hi. Tua kimlai in thukante hong ciah uh a, 12 lak ah 10 in: Canaan gam mite thahat in a kulhte uh zong muanhuai tak leh kiptak in kilam a, sanglua ahih manin vanholh hi. Gol thei lua mahmah uh ahih manin i do zo kei ding hi, ci dihzen uh hi. A do zawh ding uh leh do zawhloh ding a kikan sak hi hetlo napi gualzawh nading muhkholhna neilo uh ahih manin guallelh ding bek mukhol uh hi. Tua khit ciangin: Makai khat teel ni in ciahkik ni, ci lailai uh hi (Gamlakvakna 14). Tua mi 10 te in mipite zo dipdep uh a, Mawsi le Aaron nangawn zong zo lai uh hi. Galzo a gamkeek ding pen Pasian sawlna hi napi mukhol lo uh ahih manin lungkia mahmah in kilehkik sawm uh hi.\nA tamzaw in\nKhialbaih uh hi.\nA tam zaw tham in muhkholhna neilo himah tase leh Joshua le Caleb in Pasian kamciam muang ngam uh a, gualzawh nading zong mukhol thei pah uh hi. Thukan 12 te lak ah 2 in muhkholhna nei uh ahih manin: Pai in tua gam vala ni, zogawp taktak ding hi hang. Topa pen eitung ah lungkim peuh leh tua bawngnawi le khuaizu luanna gam hong pia ding hi. Pasian i langpan loh ding bek thupi hi…, ciin hanthawn uh hi. Muhkholhna banga a kalsuante a dingin lau na ding bangmah omlo hi. Pasian muanna tawh pai-a ma i nawt ding bek kisam hi.\nJoshua le Caleb bangin kei galhang galsiam hi keng. A pil a siam zong hi keng; thagui thatang hat keng; cidam keng cikha ken. Amau zong ei bang mah hilel uh hi. Topa muanna tawh Ama khapsa gamte zawhkhitsa phial in mukhol uh a, tua muhkholhna bang mah in a kalsuan man uh ahi hi. Thagum hatman hilo Khatha bek tawh na ma natun ding hi. Thagum hat man hilo muhkholhna bang a, na kalsuan manin gual-zawhna na ngah ding hi.\nA kalsuante a dingin\nLau na ding\nBangmah Omlo hi.\nLeitung ah guallelhna 99% pen paulap neihna hang hi. Muhkholhna nei-a tua banga a kalsuante in paulap nei selo uh a, gualzawhna ngah uh hi. Ahi zongin tua banga kalsuan mi tawm hi.\nLeitung a mithupi makai pawlkhatte in paulap nei in muhkholhna bang in kalsuan lo uh hi leh Thomas Edison bang, a neulai in meileng tunga tadensa zuak hi lel hi. 1851 in Andrew Carnegie in sikkhau laihawm nasep sem in kalkhat in $2.50 sanga, 1853 ciangin $4 sang hi. John D. Rockefeller Sr. in kalkhatin $6 bek thalawhin nasem hi. Abraham Lincoln zong singluang tawh kilam inn bukneu khat pana khangkhia hi lel hi.\nDemosthenes in mipi mai ah a thugen masak in awkgawp ahih manin kinuihsan ziahziah hi. Julius Caesar in a damthei mello natna nei hi. Napoleon pen mizawng innkuan pan hi-a galkap tentan a kah na-ah mi 65 lakpan a 46 na ngahngei hi. John Calvin in lutang gumnat, tuap natna, gout leh kal a suang om natna zong nei hi. Thu a gen ding ciangin khat veivei pulpit tungah kipua to in khat veivei lah a lupna tung pan laihilh hi. Ama zalaih pa ahi Theodore Beza in a genna ah: Calvin in a sihma kum 10 val sung nikhat khat vei bek an ne hi, ci ngei hi.\nBeethoven le Thomas Edison bang zong a bengngong uh hi. Charles Dickens le Handel zong khebaite hi uh a Homer le Fanny J. Crosby-te zong a mit uh taw hi. Plato in zong elzaang natna nei hi. Bang hangin hi mi cidamlo, mi banglote hi zahin gualzo thei mawk uh hiam. Gualzawh na ding mukhol uh a, a muhkholh bang un kalsuan pah uh ahih man hi. A nawngkai sakthei tuamtuamte sangin gualzawh na ding muhkholhna lianzaw a, tua in, a mittheilo meibang in a lungtang uh halkuang den ahih man hi.\nJoshua le Caleb in Canaan gam lut ding a gen uh ciangin mipite heh mahmah uh a, suang tawh denglum ding in kithawi uh hi. A makaipi tegel uh ahi Mawsi le Aaron nangawn mipite tawh pang khawmta uh hi. Lungkiat huai in lauhuai mahmah hi. Khat le nih in hong langpan leh makaihna haksa tuam mahmah a, makai pawlkhat in hong langpan leh bel haksatna namkim in hong bawkhuan tawh kibang hi.\nNa tuah ciangin\nNa lung a kiat leh\nA ginalo mi\nNa hi hi.\nMidangte hong langpanna thuakhak a, i lawm i gualte in hong pawlpih nuam kei le uh haksa hi. A tawmzaw, a thahatlo zaw lam i pan khak ciangin lametna bei thei a, makaite in hong langpan lai le uh bel lungkiat huai mahmah hi. Joshua le Caleb zong a lungkiat huai pen mun tungphial mah tase le uh Pasian muanna tawh lungkia hetlo in manawt veve uh hi. Hih tegel zong na lungkia uh hi leh Israel gam cih bang kiza ngeilo ding hi. Bang hangin amau tegel lungkia lo uh hiam. Pasian ompihna leh Pasian vangliatna thei in Aman gualzawh pih ding cih mukhol uh ahih man hi.\nSawltak Pawlu zong a tupna a ngimna bangin gualzo in tangtun takpi ahih lam i theikhin hi. Tua ahih manin Timothy nihna 4: 8 ah:\nKidona pha ka do zo hi,\nTai kidemna pha ka tai zo hi\nUpna ka kemcing zo hi, ci hi.\nPawlu a tupna tung takpi in gualzo takpi hi. Baihtak a gualzo hilo hi. Lungkiat theih na ding tampi om, haksatna zong tampi om mah ta leh lungkia lo hi. Sawmli lak ah khatvei a kiam satna thuak zel hi. Suang tawh kideng in a sikhin phial a kinusia hi. Tuipi tungah gimna nakpi takin thuak hi. Gilkial dangtakna thuak in thong kia zelzel hi. Zahpih kosiat nate thuak pahpah hi. Haksa a sak hangin, lungkia zel hi, ciin Laisiangtho sungah kigelh ngeilo hi. Hi bang mi Pawlu in gualzawhna tangko mah tazen lo dia. Nunghei lo, lungkia kilkel lo hi ven.\nMartin Luther King, Jr, Kum zalom 20 sunga makai hoihpen dinga kiciamteh pa in mivom mikaang kideidanna a bei theih na dingin nakpi takin hong hanciam hi. Mikaang te'n hua uh ahih manin New York ah khatvei sat ngiingeii uh hi. Chicago ah suang tawh deng gawp uh hi. Thong ah zong khum zelzel uh a, a inn zong bomb tawh dentap sak uh hi. A inn bomb tawh a kidentap nitak in a mah pen biakinn ah kikhawm hi: Na inn bomb tawh kideng tam, ci-in a kigen teh thakhatthu in inn lam maingat in tai pah vingveng hi. Palikte ahi zongin veng le pam ahi zongin, mi tampi tak na kikaikhawm uh a, inn sung inn pua dim zihziah hi. Mipite phuphei mengmeng in a inn sung' a lut leh a zi a tate bang mah acih loh lam a mu hi. Tua laitak in a veng a pamte thau tuamtuam le a puakkham thei ding meitui tawh inn mai ah hong kikaikhawm uh hi: Hih banga hong kibawlsiat vial, thukkik ding hi hang, ci-in awng ziahziah uh hi. Luther King zong dam takin hong pusuak a: Lawmte aw, ka zi ka tate bangmah ci lo uh hi. Suakta khin hi ung. Lungnuam in na ciahkik un. Gamhtatna pen gamhtatna tawh thuk lo ding hi hang. Itna bek tawh thuk ding hi hang. Gamhtatna in gamhtatna bek mah piangsak hi, ci ziau hi. Tua ban-ah, sun tawh zan tawh phone kihopih a: Hong that ding hi ung, cih bekbek kigen hi. A tawpna ah kisuamlum takpi hi. Ahih hangin ama tupna ngimna tangtung takpi a, tuni in USA ah mivom mikaang kideidan nawnlo hi.\nUSA ah lam zikpi, lam zikneu hita leh lei hita leh ama min a pua limlim kum 2006 in 730 val bang om hi. USA a piang ngei mi kuamah in ama min pua lampi tuazah neizo ngeilo hi. USA tangthu ah mi thupi pen thumna in kiciamteh a, America gambup in January nipi khuavak thumna pen Martin Luther King Day ci in zumkhak ni-in nei uh hi.\nThomas Edison in mei bulb a tantheih na dingin 1000 veival a khialh ciangin na lungkia hileh mei bulb taang i mukha nai diam. Lincoln a guallelh sim in na lungkia hi leh salte'n suahtaakna a ngah nai uh diam. Adoniram Judson na lungkia leh Kawl Laisiangtho i ngah nai diam!\nA mawkna suaksak a,\nKi kelki lian hi.\nMax Lucado in a laibu gelh masak pen a kikhet khiat theih nadingin laibu khen saipi (printing press) 15 ah puak hi. A puak masakna pan a sawm leh lina dong kuamah in khet sak nuamlo uh hi. Mikhat in Max aw: Hihzahta-a na laibu hong kikhetkhiat sakloh na lungkia lo maw, tu-a a 15 veina ah hong kikhet sak nuamkei lai leh bang na cih dia, ci-in a dot leh Sai dang puak lai ning, ci ziau hi. A laibu gelh masak a khetkhiat sak nuamlote bel kisik simtham kha ding uh hi. Max Lucado lungkia hetlo ahih manin tuni-in laigelh siam pen khat hong suak hi. Laibu bu 60 val gelkhia khin a, awn 50 val kihawmkhia khin hi. Kam pau 28 in a laibu gelhte kiletkhia khin ta hi.\nTupna ngimna khat peuhpeuh i neih ciangin hatsatna tampi om ding cih thei gige a Topa kiang pan tha la-in ma i nawt den ding kisam hi. I ginat ding zah a i ginat zawhlohna, i gualzawh ding zaha i gualzawh lohna in a dang nate hi zawlo in tupna ngimna kician i neihlohna hang le a nei sunsunte zong i lungkiat baih hang hizaw hi.\nZiakai lua cihbang om kei. Makai hoih na suah na dingin tupna ngimna na neihloh phamawh bek thamlo in tupna ngimna banga gualzawh nading mukhol a, haksa taleh lungkialo-a na kalsuan ding kisam hi. Tua ban ah, na tupna na ngimna pen zong Topa deihna tawh kituak in Ama minthan nading hisak in. Leitung nate bek natup leh na tupna a dawn na tun ciangin sawtvei a kimanglo thaman sang pakin na tuaksukkik pah dinga, Pasian a ding natup leh leitung bek hilo vantung ah kumpite Kumpi, tote Topa pahtakna thaman na ngah dinga cikmah hun in hong kisutkik ngeilo ding hi.\n1) Walt Disney pen December 5, 1901 in Chicago ah suaka, cartoon suaihsiam leh khui (cartoon khui) bawl siama minthang mahmah khat ahi hi. Naupangte pahtak mahmah Snow white and the Seven Dwarfs, Mickey Mouse Club, Davy Crockett, The Lion King cihte leh a dang tampi a hawmkhia pa ahi hi. Cartoon minute 7 sung a kilah theih na dingin lim 15,000 leh minute 80 sung a kilah theih na dingin cartoon 200,000 val suai hi. A khan sungin Academy Awards 22, Emmy Award 7 ngah a, 48 vei Award tuamtuam ngah dingin kiciamteh ngei hi. A sanggam pa tawh a phuat uh ahi The Walt Disney Company in kum khat in $ 40 billion bang ngah den hi. America ah bangmah neilo pana khangkhia ahih hangin tupna ngimna nei in a tupna a tun dong hangciam mahmah a, gualzawhna, minthanna leh hauhna bucing ngah takpi hi.\n2) Rick Warren pen San Jose, California ah 1954 in suaka, Fuller Theological Seminary pan D.Min leh pahtawina Doctor nam tuamtuam ngah hi. Time Magazine in 2004 kum in leitung makai thupi 15 lak ah na hel uh hi. October 31, 2005 in America-te makai hoih pen 25 a kitelna lak ah kihel a, Newsweek Magazine ten zong America a thupi sak mi 15 lak ah na hel uh hi. Pawlpi nasepna ban ah mitampite phattuamna dingin nasep dang zong tampi sem hi. Laibu minthang mahmah pawlkhat a gelh bek thamlo in gam 160 val pan pastor leh makai 189,000 val tungah thuhilh khin hi. The Purpose Driven Church cih a laibu gelh pen Leitung mun tuamtuamte ah pawlpi khutlet in kizang hi. A laibu gelh The Purpose Driven Life in Gold Meddallion ngah a, 30 million val bang kihawmkhia khinta hi. Sawm ah khat piakna tawh kisai bel a man lumlet hi. A sawm ah Khat pen amah le amah kipia a, Pasian a dingin sawm ah Kua pia hi.\n3) Thomas Edison pen February 11, 1847 in Milan, Ohio ah suaka, unau 7 lak ah nautum pen ahi hi. A neu lai in Meileng vansia khat in a bil hihkhial kha ahih manin a bengong hi. A sangkahna ah khuaza papak lo in, hi nimnum simkeei ahih manin a siapa Reverend Engle in Edison pen Buan ci-in sangpan ciahsak hi. Kha 3 bek sangkah ngei ahih hangin a nu in inn ah laihilh den hi. Haksatna tampi tak kawmkal pan hong khangto a, tu-a i meibulbte khawng, microphone, x-ray tube cihte khawng leh nathak tuamtuam 1000 val a bawlkhia pa hong suak hi. Nathak tuamtuam a bawlnop manin sum tampi sumh ta leh hanciam teitei a, USA ah mihau, mipil leh mi minthang mahmah khat hongsuak hi. October 18, 1931 ni-in leitung nusia hi.\n4) Andrew Carnegie pen November 25, 1835 in Dunfermline, Scotland ah suaka, August 11, 1919 in Lenox, Massachusetts ah si hi. 1870 kum in America ah Carnegie Steel Company phuan a, tua zawh kum 20 khit ciangin leitunga Steel Company lianpen khat hong suak hi. Ahi zongin, 1901 in tua company zuaka, mun tuamtuam a laibu sal ding, kilemna bawlna ding leh cimawh huh na dingin a sum teng piakhia hi. Ama hun lai in leitunga mi haupen nihna hi a, JD Rockefeller bek amah sang hau zaw hi.\n5) Rockefeller, Sr. pen 1839 kum July 8 in Richford, New York ah suaka, 1937 May 23 in Florida ah si hi. 1870 in Standard Oil Campany phuan a, khangto mahmah ahih manin kalsim in $ 6,000,000 ngah kinken hi. Northen Baptist khat hi a, pawlpi lam nading ahi zongin Laisiangtho sanga ding ahih zongin huhna tampi pia hi. Ama khan sungin leitunga mihau pen hi a, USA billionaire masa pen zong ahi hi. Ahih hangin Siavuante in a cidamna tawh kituaklo peuhpeuh ne saklo ahih manin gawng semsem a asih ciangin pound 100 zong phazo nawnlo hi.\n6) Abraham Lincoln pen USA te' president a 16 na hi-a tuni ciang dong president hoihpen khat ahi hi. Feb 12, 1809 in suaka April 15, 1860 ni-in President suak hi. 1818 kum in a nu si hi. 1865 in John Booth kici pa in amah kaplum hi. A it mahmah a zi Mary Todd tawh ta 4 nei hi. Mithupi suak leh sal khempeuh suakta sakding cih pen a tup vilvel khat ahihna tawh kizui-in sal khempeuh hong suakta sakzo takpi hi. A nuntak sungin kiteelna (elections) ah 8 vei guallel ngei hi. Sumbawlna ah nasia takin 2 vei sum dipdep hi. Khatvei a sup bang a loh kikna in kum 17 bei hi. A kitenpih ding a lawmnu in sihsan ahih manin kha 6 sung lumcip in si dektak hi. A tangthu deih mahmah khat gen ni: Tangval khat in a Nu leh a Pa that ahih manin kiman a, amah zong that dingin thu kikhensat hi. Tangval pa in thukhenmangte' kiangah: Kei, tagah hong hehpih un, ci-in a kap hi.\n7) Demosthenes (384? – 322 B.C) pen Athens khua a suak hi a, Plato sang naupang zong hi-in tanglai thugen siam dangnal leh pil a thuah mi 10 te lak ah zong thugen siampen dingin kiciamteh hi. Kum 7 a phak in tagah a, mihau inn sung pan hi na pi a nu le a pa gamh zong a ngah ding zahin ngah lo hi. Kum 21 a phaka thugen kipan hi na pi, dang-awk in a aw zong nem lua a, a thugen zong kizomlo thei pahpah hi. A thugen masakna ah kizahpih gawp ahih manin lungkia sa a aciah leh Eunomus in na thugen hoih taktak ei, ci-in na hanthawn hi. Tua a hanthotna in amah thahatsak ahih manin thugen a kipan kik ahi hi.\n8) Julius Caesar pen July 12, 100? B.C in suaka, March 15, 44 BC in Marcus J. Brutus makaihna tawh kisuamlum hi. A suamlupna uh temta ma 23 sitset om in, a kidawt nihna pen nasia zek hi kei leh thah zawh tuak pak hetlo lai uh hi. Zawmahte galkapmang, thugen siam, laigelh siam leh tangthu thei khat hi-in nathupi tampi tak semkhia ahih manin tuni donga amin a kilolo lai ahi hi. Galkapmang ahih hangin a nuihzak huai simtham mi khat ahi hi. Julius Caesar pen guahzu in kekkia leh laulua ahih manin lupna nuai ah bu tantan hi, kici hi.\n9) Napoleon Bonaparte pen August 15, 1769 kum in Ajaccio khua Corsica ah suaka, kum 9 a phak ciangin galkap sangkah hi. Kum 16 a phak ciangin Lieutenant nihna ngaha, February 23, 1796 kum in General Bonaparte suak hi. March 9 ni-in Josephine Tascher de la Pagerie tenpih a December 16, 1809 kum in makik hi. April 1, 1810 kum in Austria nungak Archduchess Maria Louisa tenpih leuleu hi. Piancikte' (French) galkapmang a thatom bilbel, 5' 2'' bek a pha khat hi-a galkuan dan leh galdo dan siam mahmah hi. A galkapte bawkthum pan a tungsiah peuhmah amin uh lotngah in a min tek uh tawh sam thei hi. June 18, 1815 kuma Waterloo gal kidona ah British-te lel ahih manin kiman a, St. Helena kicihna mun ah kikhumcip in tua mun mah ah May 5,1821 in si hi. A kampaute lak ah: Alexander leh ke‘n, leitung pen zum leh hiam tawh kala uh a, ahi zongin Zeisu in itna tawh leitung a la hi, acih pen hoih lah hoih, maan lah maan kasa hi.\n10) Theodore Beza pen June 24, 1519 in Burgundy, France ah suaka, kumpi ulian innkuan sung pana khang khia ahi hi. Kum 29 a phaka kipan laisiam a minthang khat hi a, 1548 kum in piangthak hi. Tua zawh a sawtlo in John Calvin ih nungzui, a nasep pih leh a zalaih hong suak hi. Latin leh Greek siam mahmah ahih manin Pasian thuthuk hilh in gelhkhia hi. A laigelhte zong kampau tuamtuam in kitei khia hi. 1588 kum in a it a zi Claudine in ta neilo in sihsan a, October 23, 1605 in amah zong si hi.\n11) Ludwig Van Beethoven pen Bonn khua Germany gam ah December 16, 1770 in suaka a zing ciangin tui kiphum hi. Zu khamkham pa khat nei kha ahih manin a pa in khat veivei zankimpi in phonga khuavak dong music tumsak thei hi. Anu in 1787 kum in sihsan ahih manin a naute a et kul a, sangtawp lawh hi. 1790 kum bei lampian ciangin mitkhua muh phatloh kipan a, 1800 kum ciangin a bengngong lailai hi. Mitkhua mu phalo in bengngong sawn sawn ahih manin a Piano tumkhit ciang mipiten siamsa in khut a bet ziahziah uh hangin aman za selo hi. A Piano siamna leh laphuahna tawh minthang mahmah a, tuni dongin a ma phuahsa music pawlkhat bang kisinsin lai hi. March 26, 1827 ni-in leitung nusia hi.\n12) Charles Dickens pen February 7, 1812 in Portsmouth khua England ah suaka, June 9, 1870 in si hi. Unau giat lakah a u nihna hi a, a pa ginat lohna hangin kum 12 a phaka kipan nikhat in nai 10 sung nasep a kipan hi. 1836 April kha ni nih ni in Catherine Thomson Hogarth (1816-1879) tenpih a, ta 10 nei uh hi. Laigelh sima minthang hi na pi, 1855 kumin a lawmnu masa Maria Beadnell tawh kimukik dihdih ahih manin a lungsim nuam zo nawnlo a, a zi tawh 1857 kumin kikhen lawh uh hi.\n13) George Frederick Handel pen February 23, 1685 in Halle, Germany ah suaka, kum 7 a phak in tumtheih tuamtuam tumthei ta hi. Kum 9 a phak ciangin laphuah kipan a, a pa‘ deihsakna tawh 1702 in Law sang kah hi. Tua zawh kum khat khit teh a pa‘n sihsan hi. A pa‘ sih khit ciangin a Law sangkah khawl a, music mah thupi sak hi. 1710 kum in England ah pai a, teng suak hi. 1723 kum in 25, Brook Street, London ah innsaap a, tua inn pen a sih dongin saap hi (November 8, 2001 in tua inn pen Handel House Museum in kikoih hi). The Messiah (a sakkik - Halleluia Chorus) cih lapi a phuakpa hi-a hih lapi pen biakna vai bek hilo in 1956 Olympic kimawlna Australia gam, Melboune khua ah zong a kisa lapi ahi hi. April 14, 1759 in si a, England kumpi mi thupite kivui na Westminster Abbey ah kivui hi.\n14) Homer pen BC kumzalom 8 laipawla Greek lamal gelh (poet) minthang khat hi a, a laigelhte zong mangkam in tampi tak kiteikhia khinta hi.\n15) Fanny J. Crosby pen March 24, 1820 in New York ah suak a, a suah zawh kalguk a phak teh zatui zatkhialhna hangin a mittaw hi. Kum khat a phak ciangin a pa in sihsan a, a nu leh a pi tawh khangkhia hi. Tua hi napi kumguk a phak ciangin singkungkah leh sakol tung tuan siam hi. Kum 8 a phak ciangin lamal (kabia) gelh kipan a, siam mahmah ahih manin hong minthang hi. A lungsim sungah la phuak in aman teh a gei-a mi khatpeuh gelhkhia sak hi. Khat veivei la dawng 12 bang a lungsim sungah a phuak khit ciangin gelhkhia sak pan hi. La (kabia) 8000 val bang a gelhte lak ah a tam simsim pen music siamte'n aw (tune) bulhsak hi. Tuhun a i saksak Ciamna Kip Thupha, Suangpi Kitam Sung, Hong Paisan Ken Migi Topa, Nanga Hi'ng Topa, cih khawng leh Sianglamteh Kiangah, cihte ama phuahsa bekbek hi. Pasian thugen minthang mahmah D.L. Moody leh la makai siam Ira D. Sankey tawh kilawmta in Pasian nasepna ah kihuh ciat uh hi. February 12, 1915 in mittawtna khua mial gam pan a taang vantung ah ciah hi.\n16) Plato pen B.C 427 in Athen ah suaka, hih khua mah ah B.C 347 in si hi. Sia tam simsim a neih lakah Socrates minthang phadiak a, sang naupang tampitak a neih lakah Aristotle minthang deuh hi. Athen ah Academus ci-in sang khat phuan a, Justinian I in tua sang pan tapidaw upna thu kilimhilh sa lua ahih manin 529 AD in khak hi.\n17) Rev. Martin Luther King, Jr. pen January 15, 1929 in Atlanta, Georgia ah suaka tan 8 leh 9 kah lo in kanto semsem hi. Kum 24 a phak in pastor sem a, 26 a phak ciangin Ph.D ngah hi. Topa Zeisu Mualtung thuhilhna a nuntakpih bek thamlo in mivom mikaang kideidanna pen Laisiangtho tawh kituak salo ahih manin a bei theih na dingin a hanciam mikhat ahi hi. A hanciam mah bangin gualzo takpi hi. 1964 kum in Nobel Peace Prize kipia a, hih pahtawina a ngah ngei lak ah a khangmoi pen ahi hi. April 4, 1968 in Memphis, Tennessee ah kisuamlum hi. 1977 kum in president Jimmy Carty in Presidential Medal of Freedom pia a, 2004 kum in Congressional Gold Medal kipia hi. Pahtawina a dang tampi le Honorary degrees 20 ngah lai hi.\nMakaih Pilna (Laibu).\nLaigelh Dr. Lian Muan Kim in Zomi eLibrary / Laibusaal ading in phalna ahong piak ahi hi.\nItem Reviewed: Makai Leh Muhkholhna. Agelh – Lian Muan Kim Description: Rating: 5 Reviewed By: Cinpu Zomi


url: =South Korean te’n lungphona nei in President aki tawpsakding ngen uh ~ Thang Khan Lian :: ZOMI DAILY\nOct. 30, 2016: South Korea uliante gamtatsiatna/a thanghuai a gamtatna (scandals) lai poimawh thusim a kipholak khiatna hangin zan in President Park Guen-hye in a senior secretary 10 tawpsak hi. Hih a tanghanghuai a gamtatna hangin South Korea mipi tul tampi ten zan in S.Korea khuapi Seoul ah lungphona nei in, President Park a kitawpna dingin ngetna nei uh hi.\nPresident Park in a senior secretary sawm a tawpsak hangin a lawm hoih mahmah gamvai a kigolh den biakna makai tanu khat tawpsak lo se hi. Lungphona nei ten, “Kua in president zaa len lian hiam?” “Park Geun-hye kitawp in,” ci-in awng ngeingai uh a, lungphona nei ten City Hall ah candle light vigil a nei khit un downtown Seoul ah lungphona nei uh hi. Police ten kumpi deih lo-a lungphona nei pen mi 9,000 hi ding a, a beisa kha panin kumpi deih lo-a lungphona neihna lak panin a tam penna hi lai hi ci uh hi.\n“Park in president dingin a thuneihna khahsuah ta a, gam a uk theihna dingin citna nei lo hi,” ci-in Soengam khuapite mayor leh opposition Minjoo Party member Jae-myung Lee in lungphona neite kiangah gen hi. Park in Pithai ni (Tuesday) in a thugen ding a lawm hoih Choi Soon-sil a puahphat/etdik (edit) sak manin president zum leh cabinet a zaa lente a laihna (reshuffles) dingin phutna lianpi tuak hi. TV panin maisakna a nget hangin gam vai tawh kisai leh ama deihna bek tawh vaihawm hi ci-in gensiatna tampi tuak hi.\nUpadi banga nasemmi (Prosecutors) ten Choi Soon-sil’ naseppihte tampi thusitna nei in a, a innte uh-ah thukanna neihna dingin va buluh sak uh a, Choi’ nonprofit foundations (NGO) a neih zum nih zong buluh sak uh hi. Choi in non-profits foundation a bawlna ding a thanghuai a gamtatna leh golhguk la in hun tomno sungin corporate-te (companies) tung panin huhna sum $70m val ngah hi. Choi’ sitni ( lawyer) Lee Gyeong-jae in tu-in Choi Germany gamah om a, upadi banga nasemmi ten thusit dingin a sap uh leh South Korea ah hong ciah kik ding hi ci-in gen hi. Nung kal in South Korean newspaper ten Choi a interview na uh-ah Choi in presidential documents ka ma ngah khol ngei a, ahih hangin gamvai ah kigolh loin ka NGO adingin company ten sum hong piakna dingun ka nawh/vau ngei kei hi ci hi.\nChoi’ pa pen Buddhist siampi (monk), biakna/upna tawh kisai a zek (cult) makai leh Christian pastor a sem ngei phamsa Choi Tae-min’ tanu hi a, Choi pen Park tawh 1970s kim panin na kilawmta uh a, Choi Tae-min pen Park’ thudot theihmi (mentor) ahi hi. South Korea gamah kiteelna kum kik ciangin om ding a, Park pen kumpi dingin a deih lo mi tam mahmah ta hi. -Associated Press\nPrevious: Nigeria ah Suicide Bomb nih puak, mi 9 si ~ Thang Khan Lian\nNext: Pasal khatin zi 13 nei in azi te naupaai hun kibang kimtek ~ Thang Khan Lian


url: =Biakna « Nikonghong\nHome » Biakna\nCategory Archives: Biakna\nLeitung Biakna Lian Te Thu (Islam)\nIslam te nah Christian te hong tel zawk ngawl bel thu khat om hi. Jesu um in saang po leang ngupna kinga thei ci thu ahi hi. Islam biakna ah ngupna sia mihing te ii upna haat maw haat ngawl, apha vawt maw asia vawt, ngamtat pha nei maw nei ngawl cite theampo taw thu khen hi. Pathian sia itna taw kidim in maw maina hong pia nuam hikale, ngamtatna pha nei ngawl mihingte ii mawna mai sak tuan ngawl hi (Yahiya Emerick, President of the Islamic Foundation of North America) (more…)\nKoisungpo ahizong a lianzaw theamp a phazaw hi papai tuan ngawl hi. Mitdal screw a kol hun ciang screw driver ano ih zong masa hi, screw driver liante kizangh thei vet ngawl hi. Pawlpi zong tubangma hi. TOPA Pathian in pawlpi liante a zakna mun a tuam hi. Pawlpi note sep zawk ngawl thu pawl khat pawlpi lian mamate in seamzo hi. Tabangma, pawlpi note in pawlpi liante sep thei ngawl thu pawlkhat seam thei hi. (more…)\nMarch 11, 2013 2:12 pm / Leave a comment\nTahan Siyin Baptist Church ih Tin Jubilee Magazine atu in Christian Education taw kisai mual suang at tu in ki hel thei ka hikom Tahan Sizang Tuiphum Pawlpi bup taw aki bangin ka lungdam hi. Hi mualsuang tungah at tu in Christian Education: Now and Then ci-in eima pau in Khristian Pilna: Nung le Maa Thu ci thulu ahi hi. Kristian Pilna ih ci ciang bang ciang huam tu ziam? Kristian Pilna ih nung thu le maa thu a tom kim in ih ki kum tu hi. Khristian Pilna ih nasep teng ih a nung le amaa thu ih kikupna taw ki zui in aki cian zaw in pawlpi atu le pilna taw kisai akin theampo atu ahi hi. (more…)\nMarch 7, 2013 3:11 pm / Leave a comment\nThuklai khua pan tapidaw suak masa bel teng ii tapidaw suak kum 100 cinh poaipi 2013 April tuibuak poai sung ki vawt tu hi. Khamtung ngam bup pan tapidaw suak masa bel sia Pu Pau Suan le Pu Thuam Hang te nupa hi aa, Haka pan kua, Falam pan kua teng ci in ki ciamte ki son ahihang, Thuklai pan tapidaw suak masa teng ii kum 100 cinh jubilee theng tu hi peetma zo aa, akua tatak teng ci sia a son thei vaset a om bua hi. Tua ahikom, 2010 Thuklai Tuiphum Pawlpi ii kum cinh thu zaaksakna report sung pan anuai a thu teng kong kai khawm hi. (more…)\nFebruary 27, 2013 4:41 pm / 1 Comment on American Saangmangte Thupha puak tu khamtung hong pai zia\nKamphenkik : E. Pau Za Kam\nTu hun ciang in ei bek hi ngawl in, Kawlngam buppi sung zong ah, Mangkam in a ki at laite sim theam napi a tel ngawl het sia a dim a haa in om kakoai ih hi ciang, lam khat pan in en leang, ki tonkim vaniau a, lungkim huai kik bilbel hi. Ahizong ih heak tu a kilawm a ki at laibu zong om kakoai napi in tel ngawl in ih om ciang, supna lianpi khat a kithuak suak a, “ciim ngengu a zawn, na a sa mama ” Theizang Tuang Khaw Mang bang vive kisuak siat thong hi. (more…)\nDecember 4, 2012 2:58 pm / 1 Comment on Christian ngam America\nTu hun American te Pathian thu um tawm mama zo, Biakinn te pai leang khangham bebek ki mu ci in ki nasia son mama hi. Ahihang Gallup poll te ii son bang hi le, US ngammi 10 ah 7 sia biakna lamsang ah hat mama lai ahibuale zong kin vawt mama (moderate) ci hi. Ahihang protestant sung pan sia nidangza haat nawn ngawl aa, hong piang thak min nei ngawl pawlpi tuatuam te ah pawlpi mi tam vaial ci hi. (more…)\nAugust 9, 2012 8:48 pm / 2 Comments on GLIMPSES OF CHIN BAPTIST HISTORY\nThe Chin Christian Centenary of the first Converts among the Chins (CCCC) namely Thuam Hang and wife, Pau Suan and wife of Khuasak village, Tedim, Chin State who were converted in 1904 by the preaching of American Baptist Missionaries and baptized on May 11, 1905 by Dr. East is to be celebrated in a grand scale at Khuasak village by the Zomi Baptist Convention during March 20-21, 2004. (more…)


url: =Galkidona akhawl nadingin Kachin, Myikyina khuasung ah mi 5000 in lungphona nei :: ZOMI DAILY\nposted on 6 February 2018 at 10:32 am Lomkholna: Myanmar, News, Sawltak\nMyanmar, Kachin State ii khuapi ahi Myitkyina City sungah Monday ni in mipi 5000 bangin lungphona neikhawm uh cih Irrawaddy pan kiza hi. Kumpi galkap Tatmadaw te’n kidona akhawlphotding lunggulhna leh Tanai khuasung ah a awkcipte apusuahtheih nading uh lunggulhna tawh mipi te’n lungphona anei uh ahihi.\nHih Myitkyina khuasung lungphona ah Civil Society Organization leh Religious Organization tuamtuam pan Members te, khuasung upate kihel uhhi.\nKumpi galkap “Tatmadaw” leh KIA (Kachin Independence Army) tepen abeisa January 22 ni akipan kilimkap mahmah uh a, Sumprabum Township sungaom gamsungah mi 750 bang galtaikhia uhhi.\nTuaban ah galkido phadiakna ahi Tanai Township, Nam Gun ahzong mi 2000 bang awkcip uhhi.\nLocal Emergency Relief Committee for the Displaced te genkhiatna ah abeisa January 26 ni in vanlam leh leilam panin thaupitawh kikapna hangin khuasungmi 3 in sihlawh uh a, adangzong mi 5 te nakliam mahmah uh cihi. Tanai Township sungah a awkcip tezong khuahun avot mahmah laitak hisawnsawn in, galtai in cimawh mahmah uhhi.\nTuabang in Tanai Township sungah a awkcip khuasung mipi te asuahtaktheih nading, gal kikapna akhawlphot nading lunggulhna tawh kipawlna tuamtuam leh khuasung mipite’n Myitkyina khuasung Manau Park ah kituahkhawm in, Local Government Office tuamtuam ah lungphona anei kawikawi uh ahihi.\nEmergency Relief Committee for the Displaced panin uliankhat ahi U Zau Jat in agenna ah hih lungphona ngimna pen Kachin State muntuamtuam aom te’n galkidona sungah a awkcip te ahuhtheih, apanpihtheih nading leh tuate lungmuang takin aomna innlum lolum azuat kiktheih nadingin lunggulhna hi ci’n genkhia hi.\nTulaitak Tanai Township sungah a awkcip tepen Catholic Church, Kachin Baptist Convention leh Local Relief Worker pawlkhatbek in huhna piathei uh a, khuasungmi a awkcip tampi om ahih manin, kicingzonai mahmahlo hi.\nMore: Aung San Suu Kyi Kachin State sung aom galtai te kiangah hawh\nTua ahih manin Local Emergency Relief Committee te’n NLD Government in huhna apiadingte phalna apiakding leh Tatmadaw inzong Relief Workers te akhakcip lohdingin ngetna ngei uhhi. Kumpi galkapte ahi Tatmadaw te’n vanpanin Aerial Bomb khiatsukmawk ahih manun khuasungmi tampitak in thuaklawh uh a, tuabangin Tatmadaw ii gamtatna pen kimawhsak mahmah hi. Sawltak #zomidaily\nPrevious: USA, Colorado Springs ah Deputy khat kikaplum, Officer 4 liam\nNext: Vondeih Kep Ding – 129 (Dimno’ Pa)


url: =2014-2015 HOMECELL LEADERS - MYANMAR MISSION CHURCH\n2014-2015 HOMECELL LEADERS\nMMC pawlpi in thu-um mi sungah Topa min tawh khat leh khat tha kipia aa, ki lawmtat theih semsem na ding lunggulhna tawh a vengvengah homecell ci-in vengkikhopna te nei hi.\nTua ahih manin anuai-a vengte ah nang omna tawh a kinai penpen leh alimtangthei penpen munah hong pai aa tha nong piak ding, Khat leh khat thupha kipia aa Topa mintawh kilawmtatna manphate ih neih dingin itna leh ngaihna lianpi tawh kong zawn uh hi.\n( 1 ) ZION Veng( Palm Beach Area)\nPalm Beach veng pen ZION veng ci-in kiciamteh hi. Hih veng ah Pa Mangpu in veng makaipi sem hi.\nPa Mangpu pen Pasian a it innkuan sung pan khangkhia ahih manin Pasian a it mahmah khat leh a kiniamkhiat mahmah khat ahi hi. Na sepna khat peuhpeuh ah citakngiat ahih manin a na sepna khempeuh ah a pu te'n it hi. Thu leh la vaihawmna khempeuh ah zong a nialngeilo, dik a sapahpah khat hi-in mi khempeuh tawh ki lawmta thei hi. Pawlpi vai tawh kisai thu zaksak ding khempeuh leh veng kikhopna ding hun khempeuh a hunlap takin vengte tungah zaksakna nei den hi. Mi kizen mahmah khat hi-in innkuan damlohna vai ahihkei nakleh, Biakinn ah kikhoploh theihloh a angaihsunpa khat zong ahi hi.\nVeng Homecell tawh kisai-in a ni leh a hun(anai)te na theihnop leh Pa Mangpu (954)661-3171 ah kidong thei hi.\n( 2 ) CANAAN Veng( Fortlauderdale Area)\nFortlauderdale veng pen Canaan vengin ki ciamteh hi. Tg Paubawi in veng makaipi sem hi.\nTg Paubawi pen Khangno tangval khat hi-in, Pasian azahtaak mahmah khat ahi hi. Pawlpi Biak kikhopna khempeuh ah cihtak a kikhawmzo den khat hi-a, piakkhiatna lam ah zong a hak mahmah khat hi. Midik khat hi-in na sepna ah a seppih lawm leh gual te'n zong a it mahmah khat, azahtaak mahmah khat zong hi.\nKamtawm mahmah khat hi-in lungsim sia, lungsim hoihlo cih peuhmah neilo hi. Pasian leh pawlpi it mahmah in pawlpi pan sep ding vaihawm ding khempeuh leh veng tawh kisai vaihawm ding, zaksak ding khempeuh, hun mantak in sem in zaksakna nei den hi.\nVeng Homecell tawh kisai a ni leh ahun(a nai)te na theihnop leh Tg Paubawi (786)277-9678 tungah kidong thei hi.\n( 3 ) BETHEL Veng( Kendall-Miami Area)\nKendall-Miami veng pen Bethel vengin kiciamteh hi. Hih vengah Pa Sum in veng makaipi sem hi.\nPa Sumte innkuan pen Pasian a it mahmah innkuan khat a hi hi. Pawlpi sungah sep ding, bawl ding vaikhat peuhpeuh a omleh thalawptak in mapang den khat hi. Topa Biakpiakna ah nuam asa ngiat khat hi-in, Topa sungah thu khat/ vai khat peuhpeuh tawh kihel khaleh, nop asa leh alungdam mahmah khat zong ahi hi. Topa ading ahih nakleh maa a pangzo den khat hi-in, Pawlpi pan thu zaksak khempeuh zong a hunlap in vengte tungah na zasak den hi.\nBethel veng homecell pen kha khatin, khatveita ki nei hi. Kha i kal nunung Thursday ni-in ki nei hi. Homecell tawh kisai na theihnop leh Pa Sum(305)450-5746 tungah kidong thei hi.\n( 4 ) GALILEE Veng ( North Miami Area)\nNorth Miami veng pen Galilee veng in kiciamteh hi. Hih vengah Pa Kham Kap Hang(Hangbawi)in veng makaipi sem hi.\nPa Hangbawi pen Pawlpi sungah Pawlpi Upa khat hi-in, Media&Information Department ahzong Director sem hi. Pawlpi leh Innsung vai hawm ding tampi nei mah taseleh, Topa ading ahih nakleh manlah cihpeuhmah a neingeilo hi. Hih Galilee vengah kha khat in khatveita Saturday nitak in vengkikhopna kinei hi.\nTua ahih manin hih veng tawh kisai Biakpiakna hun te natheihnopleh, Pa Hangbawi(305)519-5951 tungah kidong thei hi. Anuai ah: Pa Mungpi te innah MMC pawlpi mintawh Biakpiakna Hunpi!\nLoading feed\tChristian Headlines news


url: =Muh ciil Melbourne – 11 ~ Hau Za Cin :: ZOMI DAILY\nMuh ciil Melbourne – 11 ~ Hau Za Cin\nposted on 6 October 2015 at 8:29 am Lomkholna: Article, Hauzacin\nMuh ciil Melbourne – 11\nMelbourne khuasung kilim vak deuhdeuh leh a nopna kimu tam deuhdeuh in ciahkik ding kikihta semsem hi. A gam hoihna leh a khuapi hoihna in hong hup dakdak ahih manin nikhat ni ciang hih gam ah a kum a kha taam dingin kikiklo ding cih kigenkhol theilo zah dongin hong lunglut huai semsem hi. Mihing gelna leh ngaihsutna pen mihing a hi a, a tangtungsak pen Pasian bekmah ahih manin lungzuan khuangaih in ka ngaihsun kei uh hi.\nKhuasung gamsung hoihna bekbek kimu, kien, kivak kawikawi ahih manin tuipi leh luite, mual leh guamte bangci hiam ciin en dingin November 16, 2012 ni zingsang in ka kuankhia uh a, Sugarloaf Resevoir lam ka manawh uh hi. Sugarloaf Reservoir pen Melbourne te tui nek ding tuipi (sea) pan in zawito in a khaihsiang khit uh ciang mipi nek dingin khuapi sungah hawmkhia kik ding a gelna phualpi uh ahi hi. Khuapi khang semsem ding, gol semsem ding, mihing tam semsem ding a gelkholh uh ciang tua banga tuipi tui a khaihsiang uh a dawn uh kul ding cih mukhol uh hi. Luipi leh luineu tamlo ahih manin mipi nek ding a kicing zihziah a gelkholhna uh hi. Tui dawn ding a omloh ciang tui zong pan hilo in mailam kum 50, kum 100 ading a gelkhol uh ahi hi.\nSugarloaf Tuikhukpi pen Melbourne khuapi pan, ko omna mun pan Km 32 in gamla hi. Lamdung ah lenggui lo tampi na om suk in, a teh selta ahih manin hing dipdep a, nuntak gimnam in no sitset hi. Huih lah siang mahmah, vot pian hiauhiau ahih manin Pa Pau mawtaw zong a kongkhakneu hongin ka khuadak kawmkawm uh hi. Lenggui lo neite in a lenggui uh a kitang dimdiam in suan uh a, khuam phut in khuamtungah hencip in kigual diudeu a, galkap zingsang tunga laam (army parade) bang dimdiam uh hi. Hing dipdep lai ahih manin a etlawm dan pen paisan ngam huailo hi. Sangnaupang te lenggui lo en na pai zihziah uh a, lamgei ah kigual diudeu in siate thugen na ngai tengtang uh hi. Australia gam sangnaupangte nangawn in zong en cih ka ngaihsut ciang ‘ettaak’ hikei leh a siate un paipihlo ding cih hong phawksak hi. Hih lenggui te hong sau deuhdeuh dinga, mai kum April kha ciangin hong gah in min zihziah dinga, a tui kisuk in thawl sungah kikem dinga, dawn dingin kizuak ding hi…. guai, kua tengin i dawn kha tam maw…\nAustralia gam pen leitang hoih in singteh lohing hoih a, lopa leh kiakte zong no mikmek ahih manin a ne dingin gan kikhawi kawikawi hi. Vakna peuh ah khuasung hikei peuh leh bawng, kel, tuu, sakol, sakhi, etc cihte kimu kawikawi hi. Sugarloaf Tuikhukpi lamdungah zong tua teng mah na om suksuk a, mual kidawhtam diudeu lak ah gan khawite vak diamdiam cih ciang a etlawmsak mahmah hi. Mual khempeuh hing dipdep a, gamsa leh vasa, zusa nangawn kimu kawikawi hi. Environment, kim leh paam kepna ah etteh huai in cidam huai mahmah hi. Zomi a omte in khua lam ah a gennop uh tam si taw ka ci hi!\nLamlang khawng ka tun uh ciang lamgei ah vanlengtual neu khat na om a, Pa Pau in a genna ah, “Vanleng kikawm thei, kisap thei, kituang thei hi,” ci hi. Ko lah picnic ding ka hih manun ka program vuah ka gel kha kei uh hi! Hun khat ciang kituang lai veve nave!! Vanleng neu lam deuhte na om zeizai a, mipi zong tam khollo na om uh hi. A gei ah a kimawl tawh, a vanleng a velvel tawh, a innkuan kuan in cih bangin na om uh hi. Mihaute in a tate uh vanleng hawl a lunglutna ding uh, ahih kei leh a hauhna uh damtui a dawn hilo diam ka ci a, khatvei pian ciatciat khuamuhna, hunzat dan, neih leh lam, nasep theihna zah kikim kei si e maw ka lungsimin ka ci hi. Mite in Nino ni in hun awng zatna in vanleng tuang ziauziau uh cih ka muh ciang level kibang kei tuak si ka ci hi. Ahih hang lungkimna, leh lungnopna bel a kibang thei veve hi cih ka phawk hi.\nA zoma ka tuak uh bel ka gen nuam tam aw ka ci hi! A cilphul tamlua kha leh cihna tawh. Lawmte khat in tulai a Korea lasiam Psy lam “Gangnam Style” cih pen “Kamnam Style” ci in ciamnuih gen seisai mawk hi! Gen zom vet mai ni maw. Vanleng tual ka khen khit uh ciang lenggui lo na om suksuk lai, na tam deuhdeuh ahih manin mualbo tung khat ah “Winery” cih khat na om hi. Ka lamgei uh hiziau ahih manin a dawn ngeilo ngaplo cil peuh phul zaizai hiam cih ding hi. Ahang pen a kigenna ah zu bawlna phual peuhpeuh ah pai leng a FREE in kiciam thei hi, ci uh hi. Duh zahzah a mawkna in kiciam thei hi. Tua pen zu bawlna phual pai a nopna hi ci uh hi. A limna a theilote adingin bel paitaak khol kiak ve. Tua bang mun ah i paikhak leh zong “Gangnam Style” mah i dausak loh ding G pan K ah i lutsak loh ding thupive… he he he…\nGen zom lai leng. Zu pen minam khangto leh gam khangto te ah na kizang mahmah a, mite in na lim dawn mahmah uh hi. Christian te in zong “dawnloh ding” cih zah dong, sikha zah dongin na ngaihsun hetlo mawk uh hi. Upate, Siate, makaite in zong na dawn lel uh a, ahi zongin kham seselo uh hi. Hih pen Zomi te adingin bang “thuguk, thusim” om hiam cih i kantel mahmah lai ding i maban ahi hi. Missionary Cope in a gen bangin “mi pilte bek in dawn ding…” cih hi takpi tuak hi. Pilvang takin dawn ding a cihna hi. Annek zong tua bang mah. A zatdan a siaml naupang khat temhiam a kizatsak loh mah bangin zu dawn dan a siam mahmah nailo Zomi te missionary te in zu dawnlo vet dingin hong ‘naupang’ hilh uh hiding hi. Picing i kisak ciang, minam picing i suah tohtoh ciang cidamna dinga hoih mahmah a kizangthei, zong zangkhial leng siatna lianpen a tungsak thei zu pen Zomi te in zong kizang ziahziah ding hi, cih ka lamen hi.\nI dawn ngeiloh, a hoihna sesum bang i zeek ngeiloh ah hun tampi beisak mawk hang ei.\nPai zel in Sugarloaf Reservoir “THIS WAY” cih na mun ka tun uh ciangin ka vei lam vuah ka kawito pah uh hi. A sak ah lampi nih in na ka leuleu a, koizaw zuih ding cih kigelh cianlo hi. A tangzaw taklam a zuiin a gilzaw veilama pen ka pelh uh hi. Ka tai tohtoh mah uh leh aw… na sam ei… Vapar khua pan Murlen khua zuatna mawtaw lamto Vapar khualui to tawsaw leh singtak mual dung tot mahmah bangin gam na hoih a, na nim dildial hi. Singkungte lah kisat ngeilo cih kithei in vansam na kai a, aksi ek na po zihziah hi. Kangaroo om hi cih genna lim na kisuang lai a, muh ding bang ki ummawh in kikhuadak gawkgawk lai hi. Mawtaw tawh ka kahtohtoh uh leh mualdawn ka tun uh ciangin lampi na bei a, ahih hangin Tuikhukpi ka tung kei uh hi! Huiha!! Bangcih ding? Vei lam ah pai pen kitawn kha leh maw ka ci uh hi. Ahi zongin veilam ah lampi, zavom a kizutlo om a, tua zui in ka tai leuleu uh hi. Den pek a veilama kawi pen tawh akituah khak leh cih lametna ahi hi. Ka taitai mah uh leh maw… lampi bei, lamgei ah Echidna ganhing, sakuhno tawh a kibang khat na vak luamluam… mat ding ut huai phial….\nKileh kik vingveng in, mualbo pan taklam ah ka taisuak uh leh a tawpna ciang Sugarloaf Tuikhukpi ka galmuh uh a, ka husan uh hong nuam pah hi. Lamkhial ihi cih i kitheih leh lehkik pah ding, lam man zon kik pah ding mihing ngeina ana himawk hi. Ziakailo in ka sawmna phual uh ka tung uh a, mite in ngakawi na khai in ngasa peuh na man zalzal uh hi. Koh zong ka sa em ding puakte uh emna ding lam manawh in ka pai uh a, ka lawp mahmah uh hi. Zotawi Lianu leh Cingnu zong Kimno khutlet sa a nui seisai in mawtaw sung pan hong tuakkhia uh a, picnic ding ka lawp ciat uh hi.\nGilkial luat cih om ngeilo ahih manin annek ding zong kingaklah lo himawk hi. Nek ding dawn ding tam, om den, kicing ahih manin Australia gam hamphatna ahi hi. A ne zo te lah khang hanhan in pasal takpi nupi naupai bang thei hi. Nek ding om den ahih manin gilvah lua ne den lo ding, a kiallap ding cianga nek siam kisam na hizaw hi.\nPa Pau te innkuan in ka nek ding khempeuh uh hong sik in, amau mawtaw tawh hong paipih uh a, tui gei mun nuam lopa hing mitmetna phual ah sa emna ding inn no kilam sung khat ah tupa David Ngalliam, Pu Sawm Thang makaih in sa nam tuamtuam ki em zihziah in, sangoi kihang min a, anteh leh pateh te kiem min in ka kikhawl ngeingai uh hi. A gei ah football kimawl leh nilum awi a kiholim te in a khu huih in hong mut khak bang ciang nam veuveu liang hi. Cingpi leh Pa Pau in tutna ding mun nuam na zong in kei leh Kimno in tualkiak tungah kimawl in pak peuh lo in ka tai kawikawi uh hi. Ka neulai, ci pak leng upate kammal tawh, ka khua vuah tualkiak tungah ka kimawl hunlai, sialkum leh thankik, kauphe leh pengpelepte delh, zonga ka diandian laite ka mitkha ah hong kilang a — hun a kiheihei himaw ka ci hi.\nAutralia ka tun zawh uh ni 7 a phak ni hi a, mun nuam tuamtuam vak khin, an lim tuamtuam ne khin, khuapi sung hoihna te mu kawikawi khin in tuni ‘innkuan hun nuam zangin picnic’ a pai ka hi uh hi. Hi bang hun nuam hong bawlsak Pa Pau te innkuantungah lungdam a, cik mah ciangin kimangngilh theilo ding hi. Nu Ning inn lam ah manlahna tawh hong pai theilo bel amau gam pau kawm pak leng ki “miss” mahmah hi. Pa Pau (Upa Tun Khan Pau) te innkuan pen tan 10 ka kah lai in Tonsim /Champhai ah om khawm in pawlpi khat ka hi uh a, la makai, khangno makai, pawlpi makai hi in, pawlpi vai tawh khua tuamtuam ah zong a zin kawikawi hi in ko khua Murlen ah hong zin nunung pen bang ka khe Heipi tawh ka kitawh khak lai tak himawk hi. Kum 20 val a pai khit ciang inn 80 a pha khua ah kimu hi nawnlo in leitunga khuapi nuam lak ah nuntakna dingin a nuam mahmah khuapi “most livable city in the world” lak ah a kihel Melbourne khua ah ka kimu uh hi. M tawh kipan tuak hi in, a mal gawm tuah kawikawi leng MURLEN mah a hih tuak hang a mun a mual, a gam kibanglo hi. Topa thupha hong piakna kibanglo ka cihnopna hi.\nAnn lam saite in a min uh ciang tutna ding, annekna dingin a kibawl sitset tungah kilui zihziah in duh bangbang, duh zahzah ne dingin ka um pempam uh a, hih ciang hong tonpih, hong makaih a nisim hong nusia ngeilo TOPA tungah lungdam ko in lungdam tak, maitai takin ka ne khawm uh hi. Picnic ka pai nunung ka thei nawn kei a, high school kah lai bel kumsim Sports Week zat khit ciang ka pai zel uh hi. India leh Kawlgam gamgi lui Ciau dung bangah kipai zel in Darkhai khuataw ah ngasa peuh den in ka picnic te mitkha ah hong kilang dandan hi. Sangkahna Hnahlan ahih manin Ciau lui kan peuh leh “foreign” bel a kipai den hinapi, tuni a “foreign” pai pen nasia diak, tuam diak hi.\nApple juice lim ka sak mahmah leh singgah tui lak pan lim kasak pen ahih lam a thei bang keek in Zotawi Lianu leh Cingnu in bungpi khat hong pua kha zenzen uh ahih manin sa em, sangoi em, anteh, pateh cihte pen apple juice tawh ka kilawmta sak pahpah lel a, gil bel balloon mut bangin puak hanhan hi. Khangluite in zong “tomkal i nuntak” ci buang uh hiven ciin kidam hetlo in ka nek mah uh leh Bawngsa, Kelsa, Aksa, cihte bel a kuang sung pan lengkhia ziahziah lel uh hi — pasal tingteng li om kihi buang sam hiven. ‘Nikhat baibek thau’ acih bang un tuni pawh kithau kik leuleu himawk ei.\nTaam suak theih, teen suak theih hi henla, tuni bangin sa lim, an lim, meh lim nene ding hileng ka teeng suak nuam mai uh hi. Ahi zongin i inn i lo hilo ahih manin tensuak theih hilo a, taam suak theih hilo hi. Picnic annek khit ciangin apple pum pet kawm in ka holim zaizai uh a, tawlpi khat khit ciangin komau gilpi ciat dom kaihkaih kawm in ka dingto uh hi. Van leh na te seng in, ka gaihloh uh bawngsa leh kelsa te tun phitphet in ka guang kik uh a, inn lam zuan dingin va-ak ‘kaang’ te tuallenna mun ka nusia phot uh hi. [Vaak kang thu sunsiah lai ni]. Mawtaw sungah apple pum pet toto lai in ka pai lam vua ka muhsa uh lenggui lo te, ganhing khawina te, lo leh huan hoihnonote, vanlengtualte khat khit khat nusia toto in inn ka tung uh hi. Apple, a tui tawh a ha tawh vat ziahziah cih pen ‘paradise’ no khat in ka ngaihsut ahi hi.\nKa nusiat masaksak uh – mun nuam, hun nuam, kikholkhop nite, keima mimal lungsim tawh ka ngaihsut ciang ka muh kik ding hun gel theilo kahih manin lungzuanhuai peuh ka sa kawikawi hi. Ahi zongin lametna leh thungetna tawh hanciam in mapang peuh leng i nunglam sang i mailam ah a limci zaw, a nuamzaw hun leh nite in hong ngak den hi cih phawk in nungsul heilo in malam ka nawt zel zaw hi. Ka paipih ka kholhpih te in zong tua banga lungdamna leh lametna tawh a nuamzaw hunte galdon in mailam en ding uh hi cih ka ngaihsun hi.\nA kik ciang tua sangin nuamzaw lai ding aive, maw…..\nPrevious: Zolai gelhzia kibatsak nading\nNext: Ka muhpak US Gamthu pawlkhat (17) ~ Awn Za Pau\nDahpihna thupuak ~ Tg. Sian Za Thawng


url: =A Lamdang Siangthopumpi Kilahna :: ZOMI DAILY\nposted on 10 December 2014 at 12:10 pm Lomkholna: Article, RaphelKhuppi\n1998 kum in Argentina gam, Buenos Aires Archdiocese ah, tu laitak a alianbel Siampipa ahi, Francis in Cardinal Quarracino khut nuai ah Auxiliary Bishop asep laitak in, Siangthopumpi tawh kisai nalam dang khat hong piang hi. Tua thupiang lamdang pen Man(photo) zaih sak in, limtakin kan telsaka, thupiang aza amu khempeuh in lamdang sa mahmah uhhi.\n1996 kum, August kha 18 ni, nitak nai 7 hun in, Fr. Alejandro Pezet in Buenos Aires khuapi sumzuak sumleite phualpi a om, Catholic Biakinn pi ah Missa bawl hi. Siangthopumpi ahawm khit ciangin, nupi khat hong pai in Siampipa kiangah biakinn nunga om khuaimei kivakna khat tungah khomun themneng khat ka mu hi ci-in siampipa kiangah va gen hi. Fr. Alejandro zong tua nupi nu genna mun ah vapai in ava et leh ninthem abang Khomun va mu takpi hi. Tua ninbang Khomun pen anek ding piang thei nawnlo ahih manin tui akikoih kuangneu khat sungah akoih khitteh, Siangthopumpi biakna biakinn neu sung a om Siangthopumpi buk sungah va koih hi.\nAugust kha 26, nipi khuavak ni in tua Tabernacle hongin a et leh tua Khomun pen sisan tawh naki dim a, lamdang sa lua ahihmanin Bishop Jorge Bergoglio ( tu laitak a Pope, tua hun laitak in Auxiliary Bishop) kiangah va gen hi. Bishop in tua Khomun pen Manzaih siam te tawh hoih tak in manazaih na dingin thupia a, September ni 6 ni in Bishop gen bangin kihih hi. Tua mante a et uh ciangin, sisan tawh aki tuam Khomun pen nakhang in ki gol muh mahmah hi. Kum tampi sung tua Khomun pen Siangthopumpi buk sungah kikoih a, tua thu pen kuama theih loh dingin ki immcip hi. Tua bangin muatlo le kisia hetlo in om ahihmanin Cardinal Bergoglio (Archbishop suakta) in Science lam tawh kisai pilna neite limtak in sittel-kantelna bawl sak hi.\nKum 1999, October kha ni 5 ni ciangin, Cardinal pa sawltakte mitmuh in Dr. Castnon in tua sisan kituam Khomun themneng khat la in New York ah analysis(sittel-kantelna bawl dingin puak hi. Hih thu tawh kisai in thuman aki theih nading deihna tawh tua Khomun pianzia athu ala Scientist te kiangah themkha bek zong pulak lo hi.\nScientist te khat ahi Dr. Frederic Zugiba pen cardiologist(Lungtang siavuan) leh forensic pathologist (Upadi le Science lam kizop zia athei Natna zong siavuan) hi a, ama muh khiat na ah; “Hih pen mihing sa le si taktak hi in, mihing lungtang sathem khat hi. Tua sathem akilak laitak in akilakna lungtang pen nungta lai hi. Banghanghiam cih leh tua sathem pen gamtaang thei in tua sungah nuntakna nei sisan kang Cell tampi tak zong om hi. Tua banah tua sisan kang cell te’n tussue te pailet uh ahih man in tua lungtang pen gimna lianpi thuak hi cih zong hong theisak hi. Cihnopna in, tua lungtang neipa pen a lungtang nakpitak in ki lok in a diip nakpitak in kisaii cih na hi.”\nAustralia minam journalist Mike Willesee leh Sitni Ron Tesoriero te’n zong hih thu tungtanga nasepna khempeuh encik in teci pang uhhi. Dr. Zugiba genkhiat kammalte hangin tua Khomun pianzia athei khempeuh lamdang sakna tawh kidim uh a, kampau theilo bangin kamvangsa in om uhhi. Mike Willesee in Scientist pa kiangah ‘a zenzen in hih pen mihing tung pan akila hi leh tua sisan sunga nuntakna apiangsak cell te bangtan vei nungta zo ding hiam ci in dong hi. Dr. Zugiba in a dawnkikna ah, ‘minute tawmno sung bek nungta zo hi’.ci hi.\nTua ciangin Journalist pan zong thupiang khempeuh a mongpan in pan in Siavuanpa tungah gen khia hi. Hih pen amasa in tui mawkmawk sungah kha-khat sung kidiah in, tua khit ciangin kum thum sung asiangtho-a akibawl tui sungah limtak in kikoih a, a tawpna ah nangma kiang hong kipuak ahi hi” ci-in limtak in gen hi. Dr. Zugiba zong hih thu a zak ciangin lamdang sa in alungmang hi.\nTua ciangin Dr. Zugiba in athu tel nuam lua mahmah ta ahih manin hibangin dong hi. “Hih thu limtak in genpha un, misisa khat kiangpan nalak uh hileh, bangci bangin hih tanvei cell te nungta in gamtang thei ding hiam? Hih lungtang pen kum 1996 a si mikhat kiangpan na ngah uh hi zenzen leh bangci bangin tuni ciangdong nungta thei ding hiam?”\nTua khit ciangin, Mike Willesee in Dr. Zugiba kiangah hih Khomun hong pian khiatna thu Siampipa thupha piak Mangbuh vuinel tawh akibawl silngo aki sawh lo Moh kang khat pan mihing taktak sa bangin sisan tawh akidim na thu hoih tak in hong gen kik hi. Tua thu azak ciangin Dr. Zugiba zong lamdang sa mahmah in banghang in hih Khomun mawkmawk lel khat pen siampipa thupha piak na tawh anungta Sa le Si suak thei hiam, science lam pilna tawh zong kitel zong nawn kei thuthuk lua hi, ci in dawng kik hi.\nTua khit teh Doctor Ricardo Cartanon Gomez in hih thupiang tungtawn a Buenos Aires a akibawl Lab report leh Lanciano a tua bang lian thupiang report a khinkhai theih nading in vaihawm hi. Akipat khiatna bangmah a thei vetlo Pilna nei mipil misiamte in tua report tegel a et uh ciangin anih in kibang linlian cih mu khia uh hi. Mihing khat bek sungpan akila hi a, a sisan nam pen AB hi in, hun khat lai in Middle East kiim ah suak in, anungta ngei pasal khat hi, ci uh hi.\nUpna bek in a lamdang mahmah Pasian nasepna te mihingte tel theih ding le ngaihsut theih dingin hong lak khia hi. Tua upna pen Pasian upna hia, Khomun le Lengngahzu sungah Chirstu om taktak hi cih hong thei sak nuam upna zong ahihi.\nSiangthopumpi tawh kisai Buenos Aires a thupiang pen a lamdang mahmah kilahna khat hi ci-in Science lam pilna nei ten teci pang uh hi. Hih thupiang hangin Topa Jesu in Khomun sungah amah om taktak hi cih ih up ding le ih san ding hong deih hi. Amah pen Khomun sungah alim bek tawh hilo in ama pumpi mahmah tawh omhi cih zong hong thei sak sawnsawn hi. Hih pen upna mit bek tawh ih muh theih thupha akipia Khomun le Lenggahzu sunga akisel Topa Jesu ahihi. Eite in leitung mit tawh ih muh theihlohna ahang in amah pen vangletnadim pumpi(glorified body)tawh om ahih mah ahihi. Hih Siangthopumpi tawh Jesu in eite hong et gige in hong it tawntung a, hong gumkhia nuam tawntung hi.\nChristu pumpi sungah note tawh,\nFr. Raphael Khuppi\nPrevious: Thusuah & Thusuak (Linguistics)\nNext: Vondeih Kep Ding – 23 (Pau Khan Kap)\nsian pu says\n11 December 2014 at 12:38 am\nThu pi mah mah ei ka up na ong khang.sak tuam ei


url: =Tanu khat nei hi leng :: ZOMI DAILY\nposted on 10 August 2019 at 2:34 pm Lomkholna: Family, News\n“U Thang na tanu gen pian sin aw. Tan 8 bek hi pan zawl lai ngah ta!” “Tua ka tanu khialhna om maw?” “Bang khialh loh na ding! Tan 8 bek pha pan ki hoih sak nuam a ki puah puah a nitum!” “Tua ahoih nop pen mawhna maw leh?” “Nang na cih keh ken ci ta ding kai maw.” “Na om hithiat o Ngaih, ken gen ning maw.”\n“Boih” “Hawi Papa” “Ong pai sin aw, na sangkah na a lemlem hia?” “Lem mah ei Papa” “Na nu’n gen hong nei na?” “Kinungak sak lua kio, no cia cia ka phak lai naupang bang a om lai ung ci.”\n“Boih nang naupang na hih leh hih loh nang le nang ki thei pen teh. Ko na nu na pa te muhna ah bel nang pen naupang hi den teh. Tun nang zong kum 13 a cing ding hita, nungak nuam ta.” “Ihk kei naupang bek hi pan Papa”\nKa nuihza in nui kha ingh. Naupangte zong nulepa tung hi bang in ki ngek sak thei zel cih thei khinkhian ka hih man hi.\n“Boih aw na ki nungak sak nop pen ken hong thukim pih ingh. A ki hoih sakte kizep ki puahna lam ah ki muanna nei pah uh ai ve.Tua aih man na ki hoih sak nopna pen hong thukim pih ingh. Khat na theih ding ah bangcia hoih kul hiam, cih na tel kul masa.” “ Koi dan in maw Pa?”\n“Ki hoih sak cih pen ei le ei et lawmna ding a kizepna hi. Boih, nang paak huan khat nei in a hoih mahmah ding a puah zel zel ci pak o. Na paak huan a mu khempeuh in hoih si ae ci a en en le uh na nuam dia?”\n“ Nuam ae maw Pa.” “ Na paak huan sung ah na muh peuhpeuh, a lut nuam peuh na lut sak dia?” “ Lut sak lo ae maw Pa.” “Tua le bang na hih kul.” “ Ka paak huan uum in huang bawl ning.”\n“Tua dan hi ei Boih, na paak huan a hoih ding a na puah bang nang zong ki zem ding. A hoih paak huan a en en nuam a om mah bang naang hong ki et a hoih hong ki sak ciang lungdam in ki pak in. Aih hang hoih hong sa hong paakta na muh khempeuh tawh ki thuah ken la huang sung ah lut sak ken. Numei na hihna vang tawh na huang um in.”\n“Aw leh, Pa” “ Zawl lai hong ki pia ci hilo ahia?” “He” “ Bang dan in na om a?” “ Ka maizum in lau lah lau ingh”\n“Ei leh ei Ki muanlohna in maizumna hong piang sak thei hi ei Boih. Nang le nang ki muanglo naih ciang a a zum nai ve. Nang khialhna na bawl loh pi, na zumna ding thu omlo pi Boih. Ong lai piak uh na sang na?” “Sang lo ae Pa, ken taisan ziau.”\n“Hansanna pen thahatna tung ki ngalo. Ki upna ki muanna tung ah kinga aive Boih. Nang na khialh loh thute nawk ngam ding, lau aa taisan kullo. Tua dan cih teh phunsan aa paang bet pah ding cihna hilo. Numei khat hihna tawh pilvang tak a nial ngam ding thupi. Awt san, han san lo aa sorry cih kammal khat gen inla pai san lel in. A khut lum hong ngakh khak zenzen uh leh ko na nu le na pa te’n ong leptuah sak ding hi ung.”\n“U Thang tua dan thute na gen, naupang te neu thei lai lua ae”\n“Ngaih aw, ken ka tan 8 lai tan 8 numeite naupang a mu nawn lo hi veng”\nKa tanu’n hih thu te a zak teh nui hi. Ka tanu’n bang ngaihsun cih ka thei hi. Cidamna lam pan en leng zong hormone ki khel le ih lungsim palang thei a hih lam ka theih sa hi. Tua in mawhna hi kei, a hi ding mah a hi hi. Ka tanu tung ka telsiam ding hanciam ning.\n“Boih teengta na ki neih nuam lai na?” “ Ihk cimhhuai lua ae Pa”\n“Na neu lai a lah ki mawl nop na sa mahmah a, na teengta ki neihnate kong sel sak le na kap lai ve, na thei lai hia?” “Thei ae maw Pa, tua lai ka kah dan bel…”\n“Tua lai a, ngimna tawh na teengta beel te kong sel sak aive Boih. Tua hun lai a teengta bek in ong lungnop sak thei cih na ngaihsut hun lai hi. Neu lai naih ciang a tua ciang ngaihsun zo pan. Ko a ding a thupi hetlo teengta pen nang a ding na thupi mahmah. Tun tuate tawh ki mawl ou ong ci le ung ki mawl nuam nawnlo hi ve cin. Kong sel sak lai heh ngel hi ve cin ma te!” “ Papa bang na cih na ahia? Tel kei sing’.”\n“Ong gen ding ae Boih. Tu hun pen na ki nungak sak nop hun, lawm khawng ngaihnop hun laitak hi’n no a ding nop na sak mahmah hun hi ding. Ong kham le ung na neu lai a na teengta kong sel sak lai dan a na heh suak ding, kap ding, ki tom ding hi teh.\nNa neu lai a na teengtate bangmah thupilo nang a ding bangmah lauhuai lo aih man na lungnopma ding ci a ong ki mawl sak hi ung.\nTun zong na teengta kong sel sak kik kul ding hi. Tu hun a na teengta te pen nang a ding lauhuai hi.” “Bang ae Pa”\n“Ken hidan a deih lo mite gengen thu ka zak te…. Naupang bang a om, lawmngaih nei lo ding, lungsim palang saklo ding cih te pilepu te hun lai pek pan ih zakzak sa hin ken tua dan ong ci lo ding hing.\nLawmngaih nei ken ong ci lo ding hi’ng, tu hun ah lawmngaih nei le cin khial ni teh.\nOng sawl lo ding hi’ng pilna bek ong pia ding hi’ng. Boih nang kong up lai siah sawlzawh thu ong zanglo ding hi’ng itna bek ong pia ding hi’ng.\nNang zong tel ni teh Boih. Lai en in ong ci ngei lo hi’ng, lai et ding a kilawmna thu bek ong gen hi’ng. Na telna Boih?” “Himm telmah Pa”\n“Nang pen ko a ding ka mit sung uh ah naupang hi den teh, aih hang kim le paam muhna ah nang pen naupang hi nawn kei teh!\nTua ahihman ki muang in hangsan in! Na numei vang beisak ken. Nang nungak hi ta teh!” “U Thang nanglah ih tanu tua ci liang nai kei aw”\n“Ngaih aw ih tanu pen ei a ding naupang khat hi mah hi, aih hang ih tanu pen eigel a ding bek ong piang hilo kim le pam a ding zong a nuntak kul hi. Ei a ding kum theih kul loh naupang khat hi den aih hang kim le pam a ding kum 13 a pha nungak no khat hita”\nA tung a thu te tha khat thu in ki gen thei pah kha lo ding hi. Aih hang Pa khat hihna tawh tanu khat tung ag ah hangsak tak le siang tak in gen tel ding ki sam hi. Hih pen mawhna ahih loh lam ih telsiam ding thupi hi. Hih a ma thu a a piang te kep siam kei le hang ama thu a a nung huih te dal siam kei le hang ih gunkuang ki bung ding hi. Huih nun ding ki kham thei lo hi, aih hang ih gunkuang ki but loh ding kem thei hi hang.\n“Boih aw nuntakna ih cih in leitung ze-etna tuihual a tuam tuam tung a a laam gunkuang bang hi. A ki but loh na ding ei tung ah vaipuak om hi.”\nKei ngaihsutna hi. Khial kha thei in the ci nawn kei ning. Ta ka neih ciang hi ci bang in ka thuhilh nuam hi. Lai at: Error, Lailet: Sleet\nPrevious: ZAM Thupuak :: 11 Aug 19 (Zomi League)\nNext: Christian Khangno le Tattoo ~ Lian Muan Kim


url: =A tate 3 mai ah thautawh kaplum athuak Pa Stephen Pau Suan Kim (Tonzang, Naulak) :: ZOMI DAILY\nposted on 25 April 2017 at 10:18 am UTC+9:30 Lomkholna: Dahpihna, News, Sawltak, Tonzang, Zomi\nUSA, Iowa State ah nungkal Friday (Apr 21) ni in thautawh hongki kaplupsak Pa Stephen Pau Suan Kim (Tonzang, Naulak) pen Zomi sungbek ah hilo, atheikha azakha khempeuh in hong khasiatpih mahmah uh a, Local News tuamtuam ahzong limsuah mahmah hi. A tuahsiatna mun aom USA Today Network tetawh akizom ahi “Des Moine’s Register” te News suahsak anuai ah kong hawmsawn uhhi.\nStephen Kim pen Friday ni in atate 3 mai ah thautawh kaplup thuakmawk ahih manin “Des Moines’ Immigrant Community” te ki linglawng mahmah hi. Amahpen kum 41 aphakhin khat ahihi.\nAzi nasem ciahding mawtaw sungah angak in atate 3 tawh aomlaitak un damiah “Robbery” tuakin aki kaplum ahihi. A tate pen naupanglai mahmah uh a, athum un kum 9 nuai vive ahi uhhi. Tua naupangno te maitang ah apa un kaplup athuak ahihi.\nRefugee-led Advocacy Group’s Executive Director khat ahi Henny Ohr inzong Stephen Kim ii kithahna vai azak ciangin lainatpih mahmah hi. Ama genkhiatna ah EMBARC akici “Ethnic Minorities of Burma Advocacy and Resource Center” kipawlna leh nidang anasepna Employers te ki pawlkhawm in hongnusia sanggampa innkuanpih te panpih nading ki vaihawm cihi.\nHenny Ohr in agenkhiatna ah Stephen Kim pen Burma (Myanmar) panin Refugee tawh America hongtung ahihi. Amahpen Western Myanmar, Chin State pan hi a, Zomi Ethnic Community pan ahihi. Zomi cihpen Ethnic Minority khat hi a, India, Bangladesh leh Myanmar gamtuamtuam te ah Millions tampi pha uhhi.\nMyanmar gamsung ah atamzaw Theravada Buddhist vive ahih hangin hih Zomi tepen atamzaw Christian ahi uhhi. Stephen Kim leh azi pen Myanmar panin biakna leh minamvai hangin Malaysia ah ataikhia uh hi a, tuapan in America hongtung uh ahihi. American Citizenship zong a ngahkhindeuh hi a, “American Dream” sunmang manin nasep ahanciam mahmahkhat ahihi.\nMyanmar panin biakna leh minamvai bawlsiatna hangin America ah gambeel in hongtung hi a, bitna “Safety” zongin hongtung ahihi. Bitnading zongin hongtungkhat hihmun ah thah athuak ciangin Des Moines’ Burmese Community pen ki linglawng in, ki khasiat mahmah hi ci’n Henny Ohr in genkhia hi.\nStephen Kim pen nasep hanciam mahmahkhat ahih manin, mun 2 takah na asem ahihi. Cool Basil kici Clive sung aom Thai & Japanese Restaurant khatah Host asepkawm in mundang khatahzong Bartender asemkawm ahihi.\nAzi inzong Cool Basil Restaurant mahah asem hi a, Stephen Kim leh azi te ii Manager Alex Phrasany in agenkhiatna ah “Stephen Kim pen mihoih mahmah khat hi a, anuihmai denkhat ahihi” ci’n genkhia hi.\nAzi inzong munnih mahah nasem in, Cool Basil Restaurant tawh anei akibang ahi Banana Leaf kici Asian Bistro panin azi nasem aciah laitak in apasal aki kaplum ahihi ci’n Manager Alex Phrasany in genkhia hi. Stephen Kim ki kaplumna pen ki muhdanna “Hate Crime” hang hiloding hi, atuahsia, akamsia pak hizaw dinghi ci’n genbeh hi.\nDes Moines Police spokesman Sgt. Paul Parizek inzong hih Stephen Kim kikaplupna pen “Hate Crime” cihtheih nadingin bangmah pansan Evidence omlo hi ci’n Sunday ni in genkhia hi.\nHenny Ohr in agenna ah Stephen Kim in apianna anupen America ah asapzawh nadingin ahanciam mahmah laitak cihi. Anu tawh aki muhlohpen kum 15 bang hita a, atate 3 zong US ah asuak uh ahihi. Atute a ending in anu sapding ahanciam mahmah laitak in atuahsia ahihi.\nA tapa thautawh akikaplum cih anu kiangah aki zaksak ciangin anu in atapa luanghawm leiah aki tuhkikma limlim in munuam mahmah ing ci ahih manin amanlang in US Visa a ngahtheih nading in ki hanciam mahmah hi ci’n Henny Ohr in genkhia hi.\nStephen Kim te innkuan sihgalna leh panpihna zong Online panin hih Link gofundme.com/stephen-kims-family panin ki piathei hi.\nHuhna sum aki ngahkhempeuh anuai abang in kizangding hi.\nA tate 3 ii mailam sangkahna panpih nading\nSihvuina ah akisam bangbang in zatding\nApianna anu US ah sihvui hunbawlna apaitheih nading\nNangmah tawh Pasian omkhawm tahen! ZD Sawltak #zomidaily\nPrevious: Vanleng tualpi sungah nupa kibuan dihdih ahih manin, vanleng ziakaisak\nNext: Ka Kiginna (Readiness) ~ Evan. Suangh Dal\nThang Khan Dal No says\nKo inn kuan in zong dahpih mahmah ung ei.Ih biak Pasian pen meigong tagah te Pa din mun hong lading ahih man kitha nem sak kei un la,Topa tung tha na lak dingun tha hong pia nuam ung.


url: =Naupangno kum 2 bek aphapan khat mawtaw sungah ki nusiacip in si ~ ZD :: ZOMI DAILY\nposted on 2 March 2017 at 12:29 pm UTC+9:30 Lomkholna: News, Sawltak, USA, World\nUSA, Florida State sung aom Brandon khuasung ah naupang khat akemnu in mawtaw sung kinusiacip ahih manin, sisuak cih Fox 11 News pan kiza hi. Hillsborough County Sheriff’s Office te genkhiatna ah tua naupangpen pasalno kum 2 bek aphapan khat hi a, Brandon, Lumsden Road aom Shopping Center ah Tuesday ni in ki nusiacip ahih manin, sihlawh cihi.\nAsi naupang ii aminpen Jacob Manchego kici a, kum 2 bek phapan hi. Kum 21 aphakhin ahi asanggamnu “Half Sister” Fiorella Vanessa Silva-Tello kicinu in akep hi a, tuani zong anasepna ah atonpih ahihi. Tuanu pen Shopping Center aom “BFF Kidz Child Care Center” kicihna ah nasem hi a, anasep hunsung in tua kum 2 bek aphapan naupangno pen amahguak mawtaw sungah anasepsung nusiacip hi.\nFiorella Vanessa Silva-Tello pen zingsang in Shopping Center ah nasemding in 9am hunpawl in tunga, tuahun akipan naupangno pen amahguak mawtaw sungah nusia hi. Nitaklam 2:30pm hunpawl Break Time ciangin naupango ending in apaileh na naklahgawp in sibup hi.\nTuaciang in amanlang in ageinai aom Dialysis Center khatah paipih a, huhna ngen hi. Dialysis Center te’nzong ahuhtheih bangin huh uh a, Fire Rescue te atun ciangin Brandon Hospital ah puaksuak uhhi. Brandon Hospital atunzawh asawtlo in si cih kiza hi.\nThuneite genna ah akemnu pen khasia mahmah hi. Naupangno asihtheih nading ngimna tawh akoih hihtuaklo a, ahi zongin Deputies te’n Criminal Investigation bawlding uh cihi. Akem numeinu zong zumah kipaipih in thudotna kinei hi. Ahi zongin bangmah danpiakna cihte omnailo hi.\nKhuahun pen samahmah simpian ahih manin naupangno in athuakzolo hiding kici hi.\nAhi zongin hih mawtaw sungah anusianu pen naupang kepna “BFF Kidz Child Care Center” ah nasemkhat hi a, hihbang in mawtaw sungah naupang khatguak anutsiat pen kimawhsak mahmah hi. Anasepna kongkhatung ahzong nulehpa te muhtheih dingin “Look before you lock. Never leave a child alone in a car” cih Notice golpi kisuang biabua hi.\nMawtaw sungah naupang khatguak cikmahin nutsiatding hilo hi. Tawh nakalhma in hoihtak enpah in cih kisuang deda himahleh phawkkhalo hiam, nai 5:30 sungbang nusia khamawk ahih manin, naupangno in sihlawh pahlian hi. Hih thuthang asimkha te’n hihthu ngaihsun in nadeihsak te aki dopding uh gensawn huai mahmah hi. ZD Sawltak #zomidaily\nPrevious: UN Numei Khawmpi akah ding Zomi Numei Makaite in US Visa ngahta\nNext: Kim Jong Nam thahna ah akihel Vietnam gammi Doan Thi Huong thu tawmkhat ~ ZD\nKimawhsak ding hilo ~ Hau Za Cin\nMexico ah apuakthei puakkham, mi 29 si ~ TK Lian


url: =Barack Obama te innkuan Indonesia gamsung ah Family Holiday zangding in hawh :: ZOMI DAILY\nposted on 25 June 2017 at 1:02 am Lomkholna: Indonesia, News, Sawltak, World\nNungdiakin US President asem ahi Barack Obama in aneulai in aom ngeina leh akhankhiatna ahi Indonesia, Jakarta City leh Bali Island te ah a innkuanpih tetawh hunnuam zangding in zinkhia uh cih AFP pan kiza hi.\nIndonesia gamsung ah ni 10 sungtak Family Holiday hunnuam zangding in Bali Island ah tungkhin uh cihzong Local Military Commander khatin genkhia hi.\nFriday ni akipan Security galkap te Bali Island ah akigingsa in om uh a, zanlam ciangin Ubud Hotel ah Obama leh a innkuanpih teng tungkhin uhhi ci’n Local Military Commander Widiyana in AFP te tungah genkhia hi.\nMaikalsung ah Ubud Area panin Yogyakarta khualam zuanin zinkhiading uh a, tualai aom aminthang Borobudur Temple ah hawhding uhhi. Tualai munah ni 2 ataamkhit ciangin Jakarta City zuanin lengkhiading cihi.\nBarack Obama pen Indonesia gamsung ah aneulai in kum 4 sungbang aomngei ahihi. Anu pen apa tawh akikhenkhit ciangin Indonesian gammi khattawh kiteengkik a, tuapan in Indonesia gamsung ah 1970 kumdong kum 4 sungbang aomkha ahihi.\nBarack Obama pen Indonesia te’n innkuanbawl mahmah uh a, aneulai asangkahna sanginn ahzong amahtawh akisun in akibawl Meter 2 tak asang ama limkhat Bronze Statue bawlsak uhhi.\nTuapen amin “Little Barry” vawh uhhi. Banghanghiam cihleh Barack Obama pen Indonesian gammi alawmte’n aneulai in Little Barry cihtawh atheihzawk khat uh ahihi.\nIndonesia’s Foreign Ministry in agenkhiatna ah Barack Obama te innkuan pen Indonesia President Joko Widodo in tamveipi sapna “Invitation” abawl ciangin ahawhpan ahihi ci’n genkhia hi.\nRelated: American Kumpi Barack Obama i (sixth state of the union address) gam ading thugenna\nJakarta City ah aomsung maikal June 30 ni ciangin President Joko Widodo tawh kimuhna neikhawmding uh a, tuakhit ciangin maikalsung mahin Indonesian Diaspora Convention ah thugenna neiding cih kiza hi. Sawltak #zomidaily\nPrevious: Sanginn dailenbuk “Toilet” sungah CCTV kikoihmawk ahih manin ki lungkimlo\nNext: Motorcycle tailaikhat in mawtaw khat tuanphei in Accident pianggawp\nKhedap Nul Naupang ~ Khat Thang\nUS Actress minthang Lauren Bacall sita (kum 89)\n“The rule of law” cih kammal ~ Khat Thang


url: =Kawlgam Politics Huihnundan Galetna ~ Khaino :: ZOMI DAILY\nposted on 28 November 2015 at 9:19 am Lomkholna: News, Politics, Zomi\nNung Enkik Vat :: Kawlgam in leitung gambup ah a sau penpen Civil War a bawlna leh Kawlgam ah buaina lianpi pen in 1947 Panlong thuciam palsat man ahi hi. 48 General Aungsan in thatna a tuak khit ciang 1948-1962 Parliament ki ukna sung ah gamsung kidona omden hi. Tua khit ciang 1962-tuciang dong ciang Galkap Ukna sung ah tawlnga lo in gamsung kidona ki thuak den hi. Tua ki Ukna deihloh man in namnih tawh kido a, Gamsung ah thautawi in dona(Revolutionary) le khuasung ah thautawilo in thutawh dona (Democratic Movement) a hihi. A theih huai mahmah khat in Kawlte Politics pen One Nation= Burmese, One Tongue = Burmese, leh One Religion= Buddhism ahi hi. Hih kidona sung ah numei bangzah kibuan ding a, mihing bangzah galtai in, mihing bangzah si ding hiam?\n1993 pan Galkapten hong hanciam tohtoh uh Ki Ukna Bupi pen, 1988 pan Democratic Forces, 1990 kitelpi a zote leh, Gamsung a Thautawi te thukimna kihello in 2008 May 10 ni-in a mauteng in hong kipsak ziau uh hi. 2010 ah Galkapten a gamkap puan hong suah uh a, thau tawi veve in kitelpi hong bawl uh ciang 1990 kum kitelpi a zote or Tanswe kiang ah Ngap maw ci a laikhakte Committee Representing Peoples Parliament kitelpi lutlo a hihman un, Galkapte tawsawn USDP ten kidempih neilo a hih man in hong zo uh hi. I theihsa mah bang in 2015 ah CRPP or 88 Democratic Forcete hong lut kik uh a, kitelpi zo dipdep uh hi, Chin State bang ah CRPP ZCD bek om in, tualsuak Party ah Zomite a champen hipah hi.\nNationwide Political Dialogue:\nKawlgam bup politics kikupi a ki neihzawh mateng I kiukna hong hoih ngeilo ding hi. Ethnic Arm Organizations sungpan USDP kumpi tawh Nationwide Ceasefir Accord letmat thuh group 8 leh 88 Democratic Forcete kua tung masa zaw ding hiam? NCA thuh nailo teng in bangngak a hi diam?\nUSDP tawh kilemna bawl thautawi group 8 teng in, USDP in kitelna zo ding in upmawh mahmah kha ding hi or summet bawlna in letmat thuh hi kha ding uh hi. Kiukna kikhel ding kongbiang ah kidak pan in USDP kumpi tawh kilemna a lak uh pen, EAOs sung a om thautawi dang tengtawh hong kilehbuh mahmah a, mualmi sung ah kiitna kiamsak in ki thutuah lohna kilang sak hi. Hih group 8 teng kilemna letmat a thuhma in a gelna uh, 1. Nationwide Ceasefire Accord 2. Framework for Political Dialogue 3. National Dialogue 4. Union Accord.\nA hih hang tutung kitelna ah NLD in zo a hihciang hih EAOs 8 or NCA Signed te platform kiplo cihna hi. Tua hang in Aung Min in Party 90 bang sampong mawk ban ah Lian Hmung Sakhong in NLD le CRPP lampang in thugen pong mawk pah uh hi.\nUSDP Kumpi tawh kilemna bawlnuamlo EAOs ten thu na mukhol zaw uh hi. A pattauh khat uh in, hih USDP tawh kilemna bawl leng, kitelpi ah USDP in zokik kha ding hi ci-in gen uh hi. Thautawi 20 bang in NCA signed hipeuh mah leh USDP hihsang gualzo zaw kha ding hi. Tun a hih leh USDP te NCA a gualzo lo hong suak hi.\n88 Democratic Forces\n88 Democratic Forcete kitelpi ah nihvei lut in nihvei zopah hi. Tukum kitelpi ah zong NLD in zaang gamteng ah zo a, CRPP ten zong a mau munciat ah na zo uh hi.Tua a hihman Vice President ding in Pu Chin Sian Thang, U Aye Ta Aung, U Khon Tun Oo te kilawm hi ci in media minthang ten zong gen ziahziah ta hi. Tuaban ah kum tampi Aung San Suu Kyi in a diakdiak in a buaipih Article 59(F) zong a sawtlo in tua kumpiten laih leh kilawm a hihman in ASSK kumpi suak thei ding dinmun hi.\nUSDP kumpi pan NLD kumpi vaipuak hong ki ap leh, kilemna khat a lak mahmah uh kulleh kilawm hi. Tanswe tupa Hpoo Hla Pyae le ASSK kimuh khit ciang Article 59(F) laih theih ding mun hong tungto pah hi. “A beisa a ka gamtatnate uh nong pholak kei leh kumpi za hong pia nung” cihtawh a kibang ziau hi. Division lam a tengte a buaina lianpi uh pen Land Use Policy hi. Galkap mangteng in leihoih gamhoih teng, vanhoih teng sutmang a hihman in mitampi in lungphona neiden hi cih kilang hi. ASSK in “kei Power hong pia un mimal khat ciat hong pia kik ding hing” ci ngei hi. Tuabang kilemna tawh Kumpi za luah ziau leh NLD kumpi kiang lungpho nuam hong tamzel ding hileh kilawm hi.\nNLD Kumpi leh NCA\nNLD in kumpi hong letciang NCA vai a zop ding sang a thak a sap ding lamet huai zaw hi. EAOs ten zong USDP tawh NCA thuhsang in NLD tawh utzaw tham ding hi, tua a hihman in a tamzaw in zong USDP tawh a thuh lo uh himawk hi. USDP in Galkap hikei ci a, NCA ah a sap lohteng zong NLD in samkha ding hi. Hihmun ah EAOs sung pan a thuhsa le a thuh nailoteng in thuh ding in lamet huai zaw tham hi. Tua kikal ah UNFC sungpan a hawlkhiatte khong uh, EAOs pan USDP tawh kilemna la 8 te le a lanailote kikal ah buaina omkha thei ding hi. Banghang hiam cih leh a NCA thuhnailo ten a thuhsate ‘CIAMPEEL’ in na mu uh hi.\nDemocracy in, Mualmite deih hongpia zo hiam cih zong ngaihsut huai mahmah hi. USDP kumpi in zong Democracy mah ci tangtang a, General Tein Sien ding lai: President Tein Sein a hihi. 2008 Upadi sung ah Democary cihpen Galkap puansuah a thautawi tawh kibang hi or NCA sign a, a langlam ah Galdo tawh kibang hi. 2008 Upadi laih limlim kisam cihna hipah hi.\nNLD in makai sem in Upadi thak gelh ding kisam hi. Tua Upadi thak in Democracy Standard tawh kituak bek thamloh Mualmiten 47 kumpek a I lunggulh Federal Democracy tawh kituak a, kigelh upadi khat a kisam hi. Tua gelh ma in CSOs ten mipite deih leh a kibanglo minam tuamtuamte bitnang, biakna tuamtuamte bitnang, ngeina tuamtuamte bitnang upadi sung ah a kihel zawh nang, nasep kisam mahmah hi.\nTua upadi gelh hun sung pen Nationwide Political Dialogue or ASSK cihdan leh 21 century panlong, Pu Chin Sian Thang cihdan in Second Panlong. “Second Panlong lam ni cihvai pen ZNC te pat hi” ci in ASSK in 2013 Australia ah gen hi. Tua a gelh ding in, Party khempeuh, galkapte, CSOste, NGOste Thautawite, etc cih bang sam ding a, mi khempeuh in a thukim pen kikip sak in, I gam nuam ding kipan pan ding hi. I hun cihciang hong tungtam. Khaino\nPrevious: Mother Teresa kammal hoih pawl khat\nNext: How to handle criticism? ~ Dr. Ngul Khan Pau